
FJYR LEON WERTH
Kyndyn zuła mer fercȧjn, do’h ho dos bihła y ȧm grusa menća gydedykjyt. Yh ho
ȧ wihtikja oüswȧg: dar grusy menć ej der besty gyśpon, wyła yh i ufer wełt ho gyhot. Yhy ho ȧn andyn oüswȧg: dar grusy menć kon bygrȧjfa ołys, zugiöe bihła fjy dy kyndyn. Yhy ho ȧn dryta oüswȧg. Dar grusy menć wönt y Frankrȧjh, wu’s hyngjyt ȧn froüzt. Ejm djef zȧjn oüsgyhułfa. Wen oły di oüswȧg ny głyngja, wył yh dos bihła dedykjyn ym kynd, wo jyśter wiöe dar grusy menć. Oły grusy łoüt wün ȧmöł kyndyn (oder s’gydenkja ny hefa föna). Yh ferbeser füt mȧj dedykȧcyj:
YM LEON WERTH
WI’Ȧ WIÖE Ȧ KLINER BÜW.
WI’H HOT ZȦHS JÜR, zoh yh ȧmöł ȧ wunderśejn obrozła
y ȧm bihła fum Ürpuś, wo his „Ejwerławty kistiöeryja”. S’śtełt ȧ boȧyter für, wo zy śłung ȧ roüpfi. Dos ej ȧ kopi fum obrozła:
Ym bihła ziöet mȧ: „Dy boȧytyn śłyngja jyr öpfer uf ȧmöł, ony koüyn. Nöhta kyna zy zih mej ny rjyn ȧn zy śłöfa diöh zȧhs mönda ȧn cjen”.
Derzȧnk kom’s mer hefa fun wundermjera ym rȧnpuś ȧj, merhołw derkom yh cy dam, myt ȧm fiöerwikja blȧjśtift, mȧj jyśt obrozła ufcymöła. Mȧj obrozła numer 1 śoüt ȧzu oüs:
Yh wȧz mȧj ejwerkunst yn grusa łoüta ȧn yh fret zy, op zy fu mem obrozła strah hota.
I
Zej ziöeta mer cyryk: „Fyrym zełd ȧ kapelüśhüt imanda bygroüza?”.
Mȧj obrozła śtełt kȧn kapelüśhüt für. S’śtełt
ȧ boȧyter für, wo’ȧ fercjet ȧn olifȧnt. Yhy möłt derfjyr s’ynwikjy fur boȧyter, do dy grusa łoüt zuła’s bygrȧjfa. Zej djefa inda hon hyłf bym bygrȧjfa. Mȧj obrozła numer 2 wiöe ȧzu:
Dy grusa łoüt röta mer cü, dy obrozła myta cügymahta boȧytyn ufer zȧjt cy łön, ȧn zih mejer myt geogrȧfyj, gyśiht, rȧhyn ȧn gramatyk cy interesjyn. Ȧzu, wi’h hot zȧhs jür, hynderłis yh dy wyndelikjy möłerkarjer. Yh wiöe fu dam wȧggyfüt gywiöda diöh dos, do’s ym obrozła numer 1 ȧn obrozła numer 2 s’ozan fałt. Dy grusa łoüt bygrȧjfa nymer nist ny zoüwer ȧn dos köst dy kyndyn mi, wen zy zuła’ȧ śtȧjd ołys fürłen.
Yhy müst ȧ andyn byrüf oüskłoün, ȧn yh łjyt mih oüs, mytum eroplan cy fjyn. Ejweron ufer wełt fług yh ȧbysła rym. Ȧ dy geogrȧfyj, derging zih mer zjyr, ys’s wür. Yhy kund ufa jyśta oügabłyk Xina ȧn Ȧrizon underśȧjda. Dos ej nejtłik, wen’ȧ yr nahtcȧjt felöza ej.
Ȧzu hot yh y mem ława ferśidnikjys myta ferśidnikja ogyzana łoüt cy tün gyhot. Yhy ho łang byn grusa łoüt gyławt. Yhy zoh zy fu nöndum. Mȧj ozan fjyr zy wiöd diöh dos ny gryser.
Wi’h ȧn menća trof, wo’s mejh doüht, do’ȧ bygrȧjft, maht yh ufum ȧn eksperiment myt mem numer 1 – obrozła, wo yh’s inda byhiłd. Yh wułd wysa, op’ȧ fjy dy wür bygryfa wiöe. Oder ȧ ziöet mer inda: „Dos ej ȧ kapelüśhüt”. Diöh dos ziöet yh cün’um ȧni fu kȧm boȧyter, ȧni fun ürpyśa ȧni fun pyśa nist ny. Yhy śtełt mih inda diöt rym, wo har mih bygrȧjfa kund. Yhy kuzt cünum fu bryć, golf, polityk ȧn bindln. Ȧ dar grusy menć wiöe fruł, do’ȧ höt ȧn zyta fernynftikja menća kena gyłjyt.
ȦZU ŁAWT YH ȧłȧn, ony imanda, mytum wür cy kuza, bocȧr cȧjt, wi’s zih mer der eroplon höt hejngybröht ufer Sahar-wistȧj, zȧhs jür y dam. Yhta höt zih hejngybröht y mem motor. Ȧn diöh dos, do’h kȧn mehȧnikjer ȧn kȧ pasażjyn myt mer ny hot, fjetikt yh mih o cym priöebjyn, do’h oüsku, ganc ȧłȧn, myt dar śwjera ryhtnan. Dos wiöe fjyr mejh ȧ zah fum tut oba ława. Yhy hot nok uf aht tag s’woser cy trynkja.
Ȧ jyśta öwyt bej’h ufum zand ȧjgyśłöfa, toüzyt mȧjłn fur bywönta ad. Yh hot mih mejer o, wi ȧ wagabund fum cyśłiöena śejf ufum böłaśyfła ym mytułsta fum Grusmjer. Śtełt jüh für, wosfer ȧ wunder mejh hot, ym mügjafri, wen ȧ łahawaty, kliny śtym mejh ufgywekt hot ȧn zy ziöet:
– Feter…, möłt mer ȧn barüś!
– Wos?
– Möłt mer ȧn barüś…!
Yh śprung uf dy fis, wi wen s’water mejh het gytrofa. Nöhta bywöśt yh mer dy oüga. Yhy śoüt cü. Ȧn yh zoh ȧ klin menćła, ȧ ganc wyndelikjys, y mjyr myt ahtnan cüzan. Dos ej der besty öebroz fönum, wo yh‘ȧ śpyter ho gymaht. Nȧtjyrłik ej oder mȧj obrozła hefa wingjer öetik owi der model. Yhy bej dos oder ny śyłik. Mjyr hota dy grusa łoüt dy möłerkarjer ogyłjyt, wi’h hot zȧhs jür. Yhy ho mih nist ny gyłjyt möła, jok dy boȧytyn, wo zȧjn cü oba ufa.
Yhy śoüt oder uf di zah myta wunderkoüłikja oüga. Ny fergast, do’h wiöe toüzyt mȧjłn fu ȧm bywönta regjon.
Ȧ mȧj klin menćła śoüt mer ȧni felün, ȧni dermjedyt, ȧni derhungyt, ȧni derdjyśyt, ȧni derśroka ny oüs. Ȧ śoüt giöe ny oüs wi ȧ kynd, wo zih höt felün ym mytułsta fu ȧr wistȧj, toüzyt mȧjłn fu ȧm bywönta regjon. Wi’h śun tüś yhta ziöen, ziöet yh cünum:
– Oder… wos mahsty dö?
Ȧn har ziöet mer derzȧnk ganc myłd, s’ander möł, ȧ zjyr wihtikjy zah:
– Feter…, möłt mer ȧn barüś…
Wen dy gyhȧjmy kȧjt ej cy cüdryklik, do tiöe mȧ giöe ny ȧtkȧn zȧjn. Dos śoüt ju ganc wyndelik oüs, ȧ toüzyt mȧjłn fu oła bywönta jytyn, ȧn yr nyzyhjerkȧjt fjym tut, cug yh roüs fum dibzak ȧ kiöet papjyr ȧn ȧ fader. Oder derzȧnk kom’s mer ȧj, do’h ym mȧsta hot gyłjyt geogrȧfyj, gyśiht, rȧhyn ȧn gramatyk ȧn yh ziöet ym klina menćła (ȧbysła troürik), do’h ny kon möła. Ȧ ziöet mer cyryk:
– S’śot ju nist ny. Möłt mer ȧn barüś.
Wȧł yh hot ni bocy dar cȧjt kȧn barüś ny gymöłt, möłt yh jum ȧs fu cwe obrozła, wo’h kund möła. Dos mytum cügyśłosa boȧ. Mejh hot ȧ grus wunder, wi’h hüt s’klin menćła y mjyr cyrykziöen:
– Nȧ!, nȧ! Yh wył kȧn olifȧnt yr boȧyter. Dy boȧyter ej zjyr nybezpjećnik, ȧ der olifȧnt ej śtusnik. By mjyr ej wing płoc. Yh djef hon ȧn barüś. Möłt mer ȧn barüś.
No to yh ho‘ȧ gymöłt.
Ȧ zoh myt ahtnan cü, ȧ nöhta:
– Nȧ! Dar ej śun zjyr krank. Maht mer ȧn noüa.
Yh ho ȧn zyta gymöłt. Mȧj gyśpon łaht cün mer śejn cü, myt ȧjzan.
– Dy zist… dos ej kȧ barüś. Dos ej
ȧ bök. Ȧ höt hjenyn…
Yhy ho mȧj obrozła ufs nojy gymaht. Oder s’wiöd ogyśtusa, wi dy łecta:
– Dar ej cy ołd. Yh wył ȧn barüś, wo’ȧ wyt łang ława.
Diöh dos, do mer dy gydułd fałt, wȧł yh mih fjydyt, do’h zo ofanga men motor cy demontjyn, cȧjhnyt yh dos obrozła, ȧn yh wüf:
– Dos ej ȧ kastła. Der barüś, wo dy’ȧ wyłst ej ynwik.
Oder mejh hot ȧ wunder, wi’h zoh s’moüł fu mem junga ryhter ufłoühta.
– Grod ȧzu wułd yh’ȧ! Śtüdjysty, do dar barüś wyt djefa hon hefa groz?
– Fyrym?
– Wȧł’s ben mer zjyr wing płoc ej.
– Dos glengt byśtymt. Yhy go der
ȧ ganc klina barüś.
Ȧ nȧgt kȧm obrozła zȧj hiöet.
– Ȧ ej ju ny ȧzu klin… No zejh jok! Ȧ ej ȧdśłöfa…
Ȧn ȧzu łjyt yh ȧ Klina Fjyśt kena.
II
Dos ej der besty öebroz fönum, wo yh‘ȧ śpyter ho gymaht.
YH DIÖFT HON hefa cȧjt, wȧł yh uf dos kom, fu wu’ȧ roüsśtompt. Mejh doüht’s, do der Kliny Fjyśt, wo mejh hefa ejwerfret, mȧj fröga ny höt gyhüt. Dos wün cüfełikjy wjytyn, wo mer ołys ȧmałik byłiöehta. Wi’ȧ zoh s’jyśty möł mȧj eroplan (yh wa men eroplan ny ufmöła, dos obrozła wje zȧjn fjyr mejh cy śwjer), fret’ȧ:
– Wos ej dos, je zah diöt?
– Dos ej kȧ zah. Dos fłoügt rym. Dos ej ȧ eroplan. Dos ej mȧj eroplan.
Ȧn yh wiöe śtułc fu dam, do’h’um dos ziöet, do’h rymfług. No do rüf’ȧ:
– Wos kuzt dü? Dü byst fum hymuł rogyfoła!
– Ju – ziöet yh gyhałda.
– Ȧh!, dos ej łahawat…
Ȧn der Kliny Fjyśt cyłaht zih zjyr śejn, wo mejh derjyht. Yh wje weła, do dy łoüt mȧj ungyłyk myt ahtnan traktjyn.
Nöhta wüf’ȧ cü:
– No do dy śtomst oü fum hymuł roüs. Fu wyłer planet bysty?
Y dar wȧjł derzoh yh ȧ łihtła ym gyhȧjma fu zem zȧjn, ȧn yh fret’ȧ gryhta:
– Śtomsty ju fu ȧr andyn planet?
Oder har höt zih ny gymȧlt. Ȧ go mytum hiöet gyhałda cü, wi‘ȧ y mem eroplan cüzoh.
– Dos ej wür, do dy myt dam ny wyst zȧjn kuma fu zjyr wȧjtum.
Ȧn‘ȧ zunk y ȧ łang cytriöema. Nöhta, wi‘ȧ men barüś fum dibzak roüsnom, füng‘ȧ o zȧj śȧcła diöhcymedytjyn.
Śtełter jüh für, wosfer ȧ wunder mejh hot diöh dos hołp-ziöen fun andyn planeta. Yh kymyt mih, yht mejer fu dam cy derwiöera:
– Fu wun śtomsty roüs, mȧj klin menćła? Wu ej dos „by djyr“? Wu wyłsty men barüś mytnama?
Ȧ ziöet mer nöm śtylüśikja medytjyn.
– Dos, wo ej güt, ym kastła, wo dy mer höst gan, do’s s’nahts wyt zȧjn fjyrum ȧ hytła.
– Frȧłik. Ȧ wen dy wyst gyhühja, yh wa der gan oü ȧ śtrang, do dy’ȧ ym tag zost obynda ȧn ȧ nȧla.
S’śoüt oüs, do di propozycyj ȧ Klina Fjyśt hot derśroka:
– Obynda? Dos ej wyndelik.
– Oder wen dy’ȧ ny wyst obynda, wyt’ȧ jynta gejn, oba wyt’ȧ zih feljyn…
Ȧ mȧj frȧjnd füng wejder o cy łaha:
– Oder wu zo’ȧ gejn?
– Jyntwun. Głȧjh byfür…
Derzȧnk ziöet der Kliny Fjyśt wihtik:
– Oder s’śot ju nist ny, by mjyr ej wing płoc!
Ȧn, myt ȧbysła melȧnholi, s’kon mejglih zȧjn, ziöet‘ȧ cü:
– Głȧjh byfür kon mȧ ny gejn cy wȧjt.
III
YH HO DIÖH dos derwiöert ȧ ander wihtikjy zah, dos, do zȧj hamytplanet wiöe ny hefa gryser owi ȧ hyt!
Dos kund mih ny wundyn. Yhy wöst güt, do hyndyn grusa planeta owi Ad, Jüpiter, Mars, Wenus, wyły wiöda gytoüft, gyt’s hundyta fu andyn, wyły zȧjn miöehysmöł ȧzu klin, do mȧ zy koüm ny derzit diöh ȧ teleskop. Wen der ȧstromon ȧny föna ufdekt, tiöeft‘ȧ zy „0“. Ȧ nent zy cym bȧjśpil: „Asteroid 3251“.
Yhy ho wihtikjy bywȧjza cy głiöen, do dy planet, fu wyłer der Kliny Fjyśt roüsśtompt, hȧst „Asteroid B612“.
Di Asteroid błȧ derzan ołdyśt ym 1909 diöh
ȧ teleskop diöh ȧ tjykjyśa ȧstromon.
Derzȧnk maht‘ȧ ȧ gru-
sy demonstrȧcyj fu zemoü
smytułn ufum Cwy-
śałendyśa Ȧstronomyj-
kongres.
Oder nimyd höt’um ny gygłiöet, diöh dos, wi‘ȧ wiöe ogycün. Dy grusa łoüt zȧjn ȧzu.
Ufs gyłyk fjys ozan fur Asteroid B612, ȧ tjykjyśer diktator his zȧj fulk under tutśtröf, zih yłropejyś ocycin. Der Ȧstromon maht zȧj demonstrȧcyj ym 1920 jür ufs nojy, y ȧm zjyr feśa ocug. Ȧn dos möł oły wün mytum ȧnik.
Wen yh jüh ziöet di klina kȧjta fur Asteroid B612 ȧn wen yh jüh jyr numer wetergo, to diöh dy grusa łoüt. Dy grusa łoüt hon gan cifyn. Wen der jüh ziöet fu ȧm noja gyśpon, zy fren jüh nymer ny ym dos, wos ym wihtiksta ej. Zy ziöen nymer ny: „Wosfer ȧ śtym höt‘ȧ? Wosfer śpejła höt‘ȧ gan? Kłoüt‘ȧ mulkjadrymułn cyzoma?“. Zy fren jüh: „Wifuł jür höt‘ȧ? Wifuł bridyn höt‘ȧ? Wifuł wȧnt‘ȧ? Wifuł gywynt zȧj foter?“. Jok nö dam śtüdjyn zy, do zy‘ȧ kena. Wen der ziöet yn grusa łoüt: „Yh zoh ȧ śejny hyt fu błȧhruta cigln myta gerȧnja yn festyn ȧn toüa ufum dah…“ zej kyna‘ȧ di hyt ny fürśteła. Mȧ djef‘ȧ ziöen: „Yh zoh ȧ hyt fjyr hundyt toüzyt franka“. Do wan zy ufrüfa: „O, wi śejn!“.
No do wen der‘ȧ ziöet:
„Ȧ bywȧjz uf dos, do der Kliny Fjyśt höt gyistnjȧt, ej dos,
do‘ȧ wiöe prehtüśik, do‘ȧ höt gyłaht ȧn do‘ȧ wułd hon ȧn barüś. Wen mȧ wył ȧn barüś, do ej dos ȧ bywȧjz uf dos, do‘ȧ istnjȧt“. Zej wan śytułn myta aksułn ȧn zy wan jüh kyndiś traktjyn! Oder wen der‘ȧ ziöet: „Dy planet fu wyłer‘ȧ roüsśtompt, ej dy Asteroid B 612“, zej wan głiöen ȧn zy wan jüh gan rü myt zen fröga. Ȧzu zȧjn zy śun. Mȧ djef cün‘ȧ kȧ frejwuł fjyr dos ny hon. Wȧjł dy kyndyn müsa uf dy grusa łoüt ȧjzan nama.
Wjyr, wo wer wysa, ym wos zih s’ława dryt, ȧjzyn yns ny yms hefa fren. Di kistiöeryj het yh oü łiwer wi ȧ wundermjer ogyfanga. Yh kynd ju hon gyziöet: „S’wiöe ȧmöł ȧ kliner Fjyśt, wo‘ȧ ławt uf ȧr planet, wo wiöe ny hefa gryser wi har zoüwer, ȧn‘ȧ diöft hon ȧ gyśpon.“ Derzȧnk wjyn zy’s łiwer hjyn di, wo s’ława fjy dy wür bygrȧjfa.
Yhy wje ny weła, do mȧ mȧj bihła fjyr yht cy łȧjhtys höt. S’ferdroüst mih, wen yh di gydanka dercył. S’ej eta śun zȧhs jür ferhejn, wi mȧj gyśpon myt zem barüś fütcug. Yhy fercył’s ym mȧsta ym dos, do’h’s ny fergas. Bo s’ej troürik, ȧn gyśpon cy fergasa. Oder ȧn gyśpon höt ny ider gyhot. Ȧn yh wełd zu ny wada, wi dy grusa łoüt, wo zy zih mytacifyn interesjyn. Ȧkurat diöh dos ho’h mer ȧ fiöerwakastła ȧn ȧ piöer blȧjśtifta gykoüft.
S’ej ju śwjer, y men jün wejder cy möła ocyfanga. Nö mej, wen‘ȧ ni ny hot gypriöebjyt nist ny cy möła, ok
ȧ cügyśłosan ȧn ufgyśłosan boȧyter wi’ȧ hot gyhot zȧhs jür. Frȧłik wył yh dy portreta wi ym gynoüsta ȧnöhmöła. Oder yh kon dos ny wysa, op yh dos wa derkrigja.
Ȧ obrozła głyngt, ȧ ander amst śun mej ny. Oü yr grys jer yh mih ju. Ȧmöł ej der Kliny Fjyśt cy grus. Ȧmöł ej‘ȧ wejder cy klin. Ȧn myta fiöerwa fu zen fłȧk fercwȧjwuł yh oü. Zu postȧrćȧ‘h ȧmöł beser, ȧmöł śłȧhter. Oü byn wihtikja klinikkȧjta jer yh mih byśtymt. Oder fjyr dos djef‘ȧ mer hon kȧ frejwuł. Mȧj gyśpon höt my‘ś ni ny fürgyłet. Ejn doüht’s gywys, do yhy har bej. Oder yhy kon ju füt ny zu wi har,
ȧ barüś diöh ȧ kosta oüszan. Do bej’h fylȧjht ȧbysła wi dy grusa łoüt. Yhy mü ołd zȧjn gywiöda.
IV
IDA TAG DERWÖST yh yhta nojys fu zer wełt, fu zem wȧgfiöen, fu zer rȧz. Zȧj gydanka köma ȧmałik ȧn diöh cüfoł. Zu kom yh ȧ dryta tag ufa dramat fum baobab. Oü dos ej dank barüś gyśan, bo der Kliny Fjyśt höt mih zu gyłik gyfret, wi wen‘ȧ śtiöek fercwȧjwułt het:
– Ȧ barüś fryst gan śtroüh, ys’s ny wür?
– Ju,s’ej wür.
– O, do bej’h oder fruw!
Yhy ho ny ganc bygryfa, fyrym’s zu wihtik wiöe, do dy barüśa kliny śtroüh frasa. Oder der Kliny Fjyśt höt ȧcügyziöet:
– Do frasa zy oü baobaba?
Yhy ho’s ym Klina Fjyśta fürgyłet, do dy baobaba kȧ śtroüh ny zȧjn, ok zy zȧjn kjyhagrus. Oü wen‘ȧ ȧ gancy had fun olifanta het mytgybröht mytum, wjyn zy ju ny postarćȧn
ȧ baobab ufcyfrasa.
Wi‘ȧ mȧj gydanka fun olifanta gyhüt höt, füng‘ȧ o cy łaha:
– Fylȧjht zełd mȧ zy ȧner ufa andyn śteła…
Oder gryhta ej‘ȧ ufs gyśȧjty kuma:
– Wȧł dy baobaba grus wahsa, zȧjn zy nö klin.
– Dos ej wür! Oder fyrym wyłsty, do dȧj barüś kliny baobaba uffryst?
Ȧ ziöet mer cyryk:
– S’ej güt, łö’s. Ȧ ziöet’s grod zu, wi wen dos dy gywynłiksty zah ufer wełt wje zȧjn. Mejh höt’s oder gyknüt yr zejł, di zah cy ferśtejn.
Fjy dy wür go’s ufer planet fum Klina Fjyśta, wi uf oła planeta, güty fłanca ȧn śodnikjy fłanca. Ȧn diöh dos oü güty kjenła fun güta fłanca ȧn śodnikjy kjenła fun śodnikja fłanca. Kjenła zȧjn oder ungyzan. Zy śłöfa hynderłystik yr ad, wȧł’s y ȧm gyfełt ufcykȧjma. Do’s cyśpełt ȧn śtrekt zih śmy kȧr zun ȧtkȧn, myt ȧm fȧjna, śtyła śtenguł. Wen’s ȧ śtenguł fum riwła oba ruza ej, kon‘ȧ‘s łön wahsa, wi’s wył. Oder wen’s gejt ym ȧ śodnikjy fłanc, mu mȧ‘s śun oüz kȧjm oüsrȧjsa.
S’wün ferśidnikjy groüzłikjy kjenła ufer planet fum Klina Fjyśta… Dos wün kjenła fun baobaba. Zy łöga ejweron ufum planetbödum. Ȧn wen’s cy śpöt wyt zȧjn, wyt‘ȧ ȧ baobabboüm mej ny roüskyna.
Ȧ cyśtrekt zih ufer ganca planet ȧn‘ȧ śtyht zy myt zen wücułn diöh. Ȧn wen dy planet ej cy klin, ȧn cy hefa baobaba wa-
hsa ufer, kon zy zih ufśprengja.
– Dos ej ȧ frög fu dyscyplin – fercyłt mer der Kliny Fjyśt śpyter.
– Wen dy dȧj mügjarymgycela fjetik höst, müsty gryhta ofanga dȧj planet ymcygejn. S’baobabkroütik djef‘ȧ gryhta roüscin, wȧł mȧ‘s fum ruzakroütik kon underśȧjda. Wen zy klin zȧjn, kon mȧ zy giöe underśȧjda. Di at köst hefa mi, oder di ej ju łȧjht.
Ȧmöł höt‘ȧ mer cügyröt, do’h ȧ śejn obrozła fu dam zo maha, do dy kyndyn y mer hamyt oü dos bygrȧjfa wjyn.
– Wen zy jynt ȧmöł oüswandyn – ziöet‘ȧ mer – Kynda zy dos nytikja. Wen mȧ zȧj at oü ȧmöł zu zȧjn łyt, wi zy ej, ys’s kȧ problem. Oder by ȧm baobab kymt dos inda ufs śłȧhty. Yh kant ȧmöł ȧ planet, uf wyłer ȧ foüłpełc höt gyławt. Ȧ höt drȧj śtengułn kroütik ferzan…
Ȧn zu möłt‘ȧ di planet, wi zy mer der Kliny Fjyśt höt byśrejwa. Yhy bej dos ny, zu morȧlyś cy kuza. Oder di ungywyskȧjta, di dy baobaba tün kyna, zȧjn zu unbykant, ȧn dy ungywyskȧjta uf ȧr asteroid zȧjn zu fest, do yh mih dos möł fu dam ohon zo gyłuza. Wegja dam kuz yh: Kyndyn! Gat’üh öbaht fjyn baobaba!
Do mȧj gyśpona zih fu dar ungywyskȧjt byhita zeła, wo zy
y jyn ȧn y mjyr dret, ho’h ju zjyr łang ejwer mem obrozła gyat. Dy łjyr, di yh by dam ga, ej ju ołys wat. Jyr fret’üh fylȧjht: Fyrym zȧjn y dam bihła kȧ ander zu öetikjy obrozła hyna, wi di fun baobaba? Dos ej ju łȧjht cyrykcyziöen: Yh ho’s gypriöebjyt, oder s’wułd mer ny głyngja. Wi’h dy baobaba möłt, ho’h ȧ zyty grusy wihtikkȧjt gyśpüt, do’s mih byrüt.
V
JU, KLINER FJYŚT! Śtyklawȧjz kom yh uf dȧj klin, medytjynfuł ława. Łangy cȧjt ferbłyn nok dy myłda zunaundergeng. Yhy kom uf dos ȧ dryta tag s’mügjys, wy dy mer höst gyziöet:
– Yh łiw zunaundergeng. Gejwer źe yns ȧ zunaundergang ośoün.
– Wjyr müsa oder nö hiöera.
– Hiöera uf wos?
– Hiöera, wȧł dy zun undergejt.
Ufs jyśty oügabłyk hot dih ju wunder, oder füt hösty śpyter fu djyr zoüwer gyłaht. Ȧn dy höst cy mjyr gyziöet:
– Mehtings inda, do’h bej dyham!
Fjy dy wür. Dos ej ju wysłik, do y Frankrȧjh dy zun unddergejt, wen’s y Ameryk ej mytag. Wen’ȧ diöt ȧ ym zunaundergang wył cüśoün, myht mȧ y ȧr minüt uf Frankrȧjh fłigja. Oder ufs grusy ungyłyk ej Frankrȧjh hefa cy wȧjt. Oder uf der klina planet djefsty nok den śymuł ȧbysła weter cöwa. Do kyndsty cüzan wi’s fynster wjyd, wen dy jok wełdst.
– Ȧn tag zoh yh ȧ zunaundergang drȧjȧnfjycik möł!
Ȧn ȧbysła śpyter hösty cügyziöet:
– Dy wȧst ju, wen mȧ zjyr troürik ej, höt mȧ zunaundergeng ym hacta.
– Ym tag fun drȧjȧnfjycik möł, wiöesty ekstra troürik?
Uf dos höt der Kliny Fjyśt nist ny cyrykgyziöet.
VI
Ȧ FYNFTA TAG hüłf mer wejder der barüś ȧ weter gyhȧjmy kȧjt fum ława fum Klina Fjyśta cy derkrigja. Gyłik, ony nist fret’ȧ mih, wi wen’ȧ wje dy früht fu ȧr łang diöhśtüdjyta züg rorȧjsa.
– Ȧ barüś, wen’ȧ kroütik fryst, fryst’ȧ oü błimła?
– Ȧ barüś fryst ołys uf, wo’ȧ zit.
– Oü djenynikjy błimła?
– Ju, oü djenynikjy błimła.
– No do uf wos zȧjn dy djenyn?
Yh ho’s ny gywöst. Yh hot grod fejł cy tün, bo’h wułd ȧ kȧjł, wo śtekja błȧ, fu mem motor roüsnama. S’tüt mer zjyr bang, mȧj awaryj wiöd mer wo ȧmöł strȧśnikjer ȧn s’śłȧhsty wiöe, do mȧj trynkwoser wo ȧmöł wingjer wiöd.
– Uf wos zȧjn dy djenyn?
Der Kliny Fjyśt fergos ni kȧ frög, wen’ȧ zy gyśtełt höt. Yhy wiöe myta gydanka ganc by mem kȧjł ȧn yh ziöet’um mȧłȧjht-wos cyzoma.
– Dy djenyn zȧjn giöe uf nist, dos ej ȧ rȧny ȧtkȧnikkȧjt fun błimła!
– O!
Nö ȧr wȧjł höt’ȧ dercjynt cün mer gyziöet:
– Yhy głiöe der ny! Błimła zȧjn śwah. Zy zȧjn łȧjhtgłoüwik. Zy wjen zih wi zy kyna. Zy głiöen, do zy myta djenyn wȧgśiöehja.
Yhy błȧ śtył zyca. Y dar wȧjł kom's mer ȧj: Wen yh dan kȧjł eta grod ny krig, mü’h’ȧ myt ȧm homer noüsśłön. Do underbroh mer der Kliny Fjyśt wejder mȧj medytjyn:
– Głiöesty würik, do dy błimła…
– Ju nȧ. Yhy głiöe nist. Yhy ho’s nok zu gyziöet. Yhy ho grod wihtikjer zaha cy tün!
Ȧ zoh mer scüdȧt cü.
– Wihtikjer zaha!
Ȧ zoh mer cü, wi’h mih myt mem homer yr hand ȧn myta świöeca, byśmjeta fyngjyn ejwer yhta tökt, wo’ȧ’s fjyr yht śenklikjys mü hon gyhot.
– Dy kuzt ju wi dy grusa łoüt!
Dos maht mer ȧbysła śand. Underbiöemt ziöet’ȧ mer ȧcü:
– Dy ferdryst ołys. Dy mahst oły duł!
Ȧ wiöe fjy dy wür dercjynt. Ȧ śötułt zȧj gyłdera, gydryty łöda ym wynd.
– Yhy ken ȧ planet, uf wyłer ławt ȧ hjer, wo’ȧ ej rut ufum gyzyht. Ȧ höt nö kȧ błimła ny gyriht. Ȧ höt nö ni kȧ śtamła ny gyzan. Ȧ höt nö ni nimanda ny gyłiwt. Ni höt’ȧ nist andyśtys ny gymaht, ok gyrȧhyt. Ȧn ida tag ziöet’ȧ wi dü: yhy bej
ȧ ogyzaner kłop! Yhy bej ȧ ogyzaner kłop! Fu łoüter śtułc wiöe’ȧ śun ganc ogykwuła. Oder dos ej kȧ kłop, dos ej ȧ pyłc!
– Wos ej’ȧ?
– Ȧ śwamppyłc.
Der Kliny Fjyśt krigt gafer fum cün.
– Fu milona jün wahsa yn błimła djenyn. Fu milona jün wada dy błimła zuwizu fun barüśa ufgyfrasa. Ȧn fjyr dejh ys’s ny wihtik, wen’ȧ uf dos wje weła kuma, cy wos zy zih zu mynikja, do’s’ȧ djenyn wahsa, wen zy uf nist ny tejgja? Yr śłaht cwy-śa barüśa ȧn błimła wi ny wihtik? Ej dos ny gynoü zu ogyzan ȧn wihtik wi s’rȧhyn fum ufgykwułan, ru-
ta kłopa? Ȧn wen yh ȧ błimła ken, wo’s ȧłȧn ej ufer wełt, wo’s zystwun njynt ny gyt, nok uf mȧjner planet, ȧn wen ȧmöł s’mügjys ȧ kliner barüś dos błimła myt ȧm ȧncikja bysła un-gywys ofjetikja wyt, ys’s füt ny wihtik?
Ȧ wiöd rut ȧn’ȧ kuzt weter:
– Wen imyd ȧ błimła höt łiw, wo’s nok ȧmöł gyt uf oły milona ȧn milona śtam, do maht’s ȧn gyłyklik, nok wen’ȧ y ejm cüśoüt. Do fret’ȧ zih: Mȧj błimła ej jynt diöt hesa. Wen der barüś oder dos błimła uffryst, do dynkt’s’ȧn, do oły śtam ferśwynda! Ȧn dos zuł ny wihtik zȧjn?
Ȧ kund nist mej ny ziöen, bo uf ȧmöł cyzoüwyt’ȧ zih yn wosertropa. S’wiöe naht gywiöda. Yhy łet mȧj gycojg uf dy zȧjt. Men homer, men kȧjł, düśt ȧn tut wün mer ȧnik. S’wiöe uf ȧm śtam, uf ȧr planet, uf mer planet, ufer Ad, uf wyłer ȧner y ȧm Klina Fjyśta mü hon oüsgyhułfa. Yhy nom’ȧ y dy henda. Yhy wȧnt’ȧ. Yhy ziöet: S’błimła, wo dy’s łiwst, ej ny ungywys. Yhy möł der ȧ fraskiöb fjy den barüś. Yhy wa der fjy dȧj błimła ȧ coün möła… yh…
Yhy wöst ny, wo yh weter zułd ziöen. Yhy wiöd ju ganc duł. Yhy wöst ny, wi’h mih cünum kund derkrigja. S’ej fuł fun gyhȧjma kȧjta, s’łand fun wosertropa.
VII
BAŁD MAHT YH mih myt dam błimła bykant. S’wün śun inda ufer planet fum Klina Fjyśta błimła, zjyr gywynłikjy błimła myt jok ȧm kranc fun płacła. Zy diöfta hon kȧ płoc ȧn zy ferhyndyta nimanda. Zy wühsa ȧmöł ym groz uf ȧn zy ferśwunda ym öwyt wejder. Oder dos ȧny ej ȧn tag oüsgyśosa fu ȧm kjenła, wo’s warȧs fu wu wiöe kuma, ȧn der Kliny Fjyśt höt y dam kȧjm, wo’ȧ ganc andyśt wiöe wi dy ander kȧjma, zjyr gynoü cügyzan. S’kynd ȧ noüy öet fum baobab zȧjn. Oder śun bałd hüt dos kroütik uf cy wahsa ȧn
füng o, ȧ błimła ufcybrengja. Der Kliny Fjyśt śpüt, wi’ȧ ym ufwahsa fu ȧr ogriöemnikja knösp cüzoh, do ȧ wunderśejny oüsziht föner roüsgejn wyt. Oder s’Błimła wułd gywynłik ny ufhjyn, brȧter cy wada. Zȧj śejnhȧjt rȧjft bywjet y jer grina jam. S’höt zȧj fiöerwa myt öbaht oüsgykłoüt. S’brȧt zih ȧmałik, s’śtełt zȧj błimłapłacła ȧs hynderum andum. Ejs wułd ny zu cyknytyt ufgejn wi dy myłihtypła. Ejs wułd nok ym fuła glanc fu jyr śejnhȧjt uf dy wełt kuma. Hej! Ejs wułd śejn zȧjn! Zȧj gyhȧjm rymgycela toüyt tagałang. Ȧn ȧmöł s’mügjys, grod bym zunaufgang, dakt’s zih uf.
Ȧn ejs, wo’s zu akurat gyat hot, gant ȧn ziöet:
– Ah! Yhy ho mih grod ufgywekt. S’ej mer łȧd, yhy bej
ȧ würer śoüzuł.
Der Kliny Fjyśt kund zen wunder ny ufhałda:
– Wi śejn dy byst!
– Ny wür? – ziöet s’Błimła śtyłnik – Ȧn yh bej grod y dar cȧjt gybün wi dy zun.
Der Kliny Fjyśt ej gryht uf dos kuma, do’s ny cy gyhałda wiöe, oder s’wiöe ȧzu interesȧntyś.
– Yh śtüdjy, mȧ djef eta ufa mügja asa – kuzt’s füt – Wen der zu güt wjyn zȧjn, fu mjyr cy denkja.
Do wiöd der Kliny Fjyśt rut, bröht’ȧ fryś woser ȧn’ȧ undergus s’błimła.
Zu knüt’s’ȧ würik bałd myt zer grusa hjerśoftikkȧjt. Ȧn tag cym bȧjśpil kuzt’s fu zen fjyr djenyn ȧn’s ziöet cym Klina Fjyśta.
– Di kyna łȧjht kuma, dy tigyn, myt jyr pazyryn!
– S’gyt kȧ tigyn uf mer planet ny – ziöet’um der Kliny Fjyśt cyryk – Dy tigyn frasa ju kȧ groz.
– Yhy bej kȧ groz – ziöet’um s’Błimła y zis-um tün cyryk
– Fercȧjt mer…
– Fun tigyn fjet yh mih ny, oder yhy ho strah fum diöhcug. Hoter kȧ parawan?
Strah fum diöhcug? Dos ej ny ganc gyłyklik fjyr ȧ fłanc. – döht der Kliny Fjyśt – Dos Błimła ferłangt ju fejł…
– S’nahts müster mih bywjen. S’ej ju zjyr kałd ben’üh dyham. S’ej ny güt cügyśtełt. Diöt, fu wun yh roüsśtom…
Do underbroh’s’um zoüwer. Ejs kom oüz ȧ kjenła. S’kund nist fun andyn wełta ny wysa. Rokuma, do’s by ȧm zyta łȧjhta łoügjyn wiöe gykrigt, höt’s cwe oba drȧj möł gyhüst, do’s ȧ Klina Fjyśta wȧgśłyt.
– Der parawan?
– Yhy wułd grod nöhum gejn, oder yh ho diöh ojer gykuz ferzoümt.
Do hüst’s nö ȧmöł śmy ȧn’s wułd’um myt dam zen gywysa ferhyndyn.
Gük’ȧ’s höt hacagan gyhot, füng der Kliny Fjyśt bałd
o, ufys cu fercwȧjwułn. Ȧ höt jyr łȧjht gywüfa wjytyn gyzect gynuma ȧn’ȧ wiöe diöh dos zjyr ungyłyklik gywiöda. – Yhy zuł’um ny hon cügyhüht – fercyłt’ȧ mer ȧmöł – Ma djef yn błimła ni ny cühühja. Wer djefa’ȧ cüzan ȧn jyr roüh ȧjyduma. Mȧj Błimła derwejwułt mȧj gancy planet myt zem roüh, oder yhy wiöe fu dam ni ny gyłyklik. Di gyśihta fun pazyryn, di mejh zu interesjyta, di djyfta mih byrüt hon.
Ȧ ziöet mer: Yhy wiöe derzȧnk ny ymśtand, dos cy bygrȧjfa! Yh het’s ny fu zen tyta ȧni ny fu zen wjytyn śeca. Ejs ruh ȧn łiöeht fjyr mejh uf. Yhy djef ni ny zȧjn wȧgganga. Yhy zuł ju hynder jym gyhȧjntrȧjn uf zȧj frȧjyn kuma zȧjn. Błimła zȧjn fuł fun ȧtkȧnikkȧjta. Oder yhy wiöe cy jung cy wysa, do’h’s łiw ho.
VIII
YH ŚTÜDJY, DO’Ȧ gybroüht cym ȧdkłoüfa ȧ had wyłda fygln. S’mügjys, wi’ȧ zułd roüsfiöen, roümt’ȧ zȧj planet uf. Atsum rȧnikt’ȧ dy tjyhta wulkana. Ȧ hot cwej tjyhty wulkana. Dos wiöe ju zjyr prȧktyś cym koha ufa mügja. Ȧ hot oü ȧn śtyła wulkan. Oder ȧ ziöet mer: mȧ kon ni ny wysa. Ȧn’ȧ fłȧs oü dan śtyła wulkan. Wen zy güt zȧjn byfłysa, brin zy myłd ȧn śtȧjd ȧn zy brȧhja ny oüs. Dy wulkanabrih zȧjn wi küminfojer. Uf ynzer planet zȧjwer ju füt fejł cy klin, do wer zuła dy ynzer wulkana fłȧjsa. Diöh dos ergjyn miswer yns diöh zy.
Myt ȧbysła dümjȧn rȧs der Kliny Fjyśt s’łecty baobabkroütik oüs. Ejn doüht’s, do’ȧ wyt ni ny cyrykkuma. Oder dos tagtegłikjy rymgycela wiöe y dam mügja ekstra interesȧntyś, zu śȧn’s’um. Ȧn wi’ȧ s’Błimła s’łecty möł undergus ȧn’ȧ wułd’s myt ȧr głyzera głok cüdekja, ej’um der grȧjn y dy oüga ȧn ys hac kuma.
– Ław güt – ziöet’ȧ cym Błimła.
Oder ejs mȧlt zih ny.
– Ław güt – ziöet’ȧ wejder.
S’błimła hüst uf. Oder s’wiöe ny diöh ferkiłnan.
– Yhy wiöe duł – ziöet’s endłik – Byt śejn, fercȧj mer. Priöebjy gyłyklik cy zȧjn.
Ejn hot’s ȧ wunder, do’s cünum kȧ frejwuł ny hot. Ganc jer błȧ’ȧ mytum głozkrigla śtejn. Oder do’s zu myłd ȧn gyhałda wiöe, bygrȧf’ȧ ny.
– Ju, yh ho dih łiw – ziöet s’błimła – Dü kundst’s ny wysa, dos bej yhy śyłik. S’ej ju oder ny wihtik. Dy wiöest ȧzu duł wi yhy. Priöebjy gyłyklik cy zȧjn. Łö dos głozkrigla. Yh wył’s ny mej.
– Oder der wynd.
– Yhy bej ny ȧzu fest ferkiłt, do… dy kiły nahtłöft wyt mer ufs güty kuma. Yhy bej ju ȧ błimła.
– Oder dy fihjyn…
– Yhy wa mer ju müsa myt cwü oba drȧj roüpa röt gan, do’h dy mulkjadrymułn kena łjy. Dos wyt ju śejn zȧjn. Bo zyst, to war wje mih byzihja? Dy wyst ju wȧjt zȧjn. Fjyn grusa fihjyn fjet yh mih ny. Yhy ho ju mȧj pazyryn.
Wi cyfłotyt wȧz’s zȧj fjyr djenyn, ȧ nöhta ziöet’s cü:
– No mah’s ny zu łang, dos ej ju okriöepnik. Dö höst ju oüsgykłoüt cy gejn, do gejźe! Ejs wułd ny do’ȧ’s grenn zit. Ejs wiöe zjyr ȧ śtułc błimła.
IX
S’WIÖE JU NÖND fun asteroida 325, 326, 327, 329 ȧn 330.
Ȧ füng o zy cy byzihja. Ȧ wułd zih myt yhta ejwernama ȧn yhta łjyn.
Dy jyśty planet bywönt ȧ kyng. Der Kyng fłoćt, ganc yr purpür ȧn ym wȧjsgyfatelapełc ogycün, uf ȧm zjyr gywynłikja, oder majestetyśa trön.
– Ȧ. Dö ej ju ȧ undertynikjer. – ziöet der kyng, wi’ȧ ȧ Klina Fjyśta derzoh. Der Kliny Fjyśt fret zejh zoüwer: Wi kon’ȧ mih kena, wen’ȧ mih nö ȧni ȧmöł ny höt gyzan? Ȧ wöst ny, do dy wełt fjy dy kyngja zjyr łȧjht ej ȧn oły łoüt zȧjn fjyr zy undertynikja.
– Ku nynder, do’h dih beser kon zan – ziöet der kyng śtułc fu dam, do’ȧ imyd fjyr ȧ kyngja kon hon.
Der Kliny Fjyśt züht ȧn płoc zih cy nejderfłoćja, oder dy gancy planet wiöe myt ȧm eleganta mantuł bydakt. Do błȧ’ȧ śtejn ȧn do’s’ȧ śłyfyt, gant’ȧ.
– S’ej ȧ grus ferbrȧhja, by ȧm kyngja cy gann – ziöet der kyng. – Yh ferbit’s der.
– Yhy kon ju oder ny andyśt – ziöet’um der Kliny Fjyśt ganc jer – Yh ho łang gyrȧzt ȧn ho ny gyśłöfa.
– Yh gybit der y gann – ziöet der kyng – Jünłang hoh nö nimanda ny gann gyzan. Gann ej fjyr mejh zełda. No, śun! Ganźe nö ȧmöł. Dos ej ȧ gyböt!
– Dos tüt mer strah… yh kon ny. –ziöet der Kliny Fjyśt ȧn’ȧ wiöd rut.
– Hm! – reȧgjyt der Kyng – Do zo’s… Yh gybit der, bałd cy gann ȧn miöehysmöł…
Ȧ kuzt yhta under noz ȧn’ȧ śȧn bejz cy zȧjn. Bo der Kyng wiöe cy dam gywönt, do zȧj ozan gyśunt wjyd. Ȧ łȧd kȧ ungyhüźümikkȧjt. Ȧ wiöe ȧ absoluter regjyjer. Oder har wiöe zjyr gutwyłnik ȧn’ȧ gyböt fernynftik.
– Wen yh gybit, – ziöet’ȧ gywynłik – Wen yh y ȧm jenerał gy-bit, do’ȧ zo ȧ mjerföguł wada, ȧn wen der jenerał ny cühüht, wje dos ny har zȧjn śyłik. Dos wje yhy zȧjn.
– Kon yh mih nejderfłoćja? – fret der Fjyśt śmy.
– Yhy gybit der dos cy maha – ziöet’um der Kyng cyryk ȧn’ȧ cug majestetyś ȧ fałd fu zem wȧjsgyfatelamantuł cy zejh ȧcü.
Der Kliny Fjyśt höt oder myt wunder cügyzan. Dy planet wiöe ju klinüćik. Wos kon ym Kyngja dö gyhüt hon?
– Majestet? –ziöet’ȧ – Fercȧjt mer, do’h’üh fre…
– Yhy gybit’er, mejh cy fren – ziöet’um der Kyng gyłik o.
– Majestet… myt wos regjyter?
– Myt ołum.
– Myt ołum?
Der Kyng wȧz myter hand dy gancy planet, uf dy ander planeta ȧn uf dy śtam.
– Myt dam ołum? – Fret der Kliny Fjyśt.
– Myt dam ołum. – mȧlt zih der Kyng.
Bo’ȧ wiöe ny nok ȧ absoluter regjyjer, ok ȧ wiöe oü
ȧ uniwersȧler regjyjer.
– Ȧn di śtam gyhühja jüh?
– Frȧłik – ziöet der Kyng – zy gyhühja gryhta. Yhy łȧjd kȧ ungyhüźümkȧjt.
Zyty maht höt ȧ Klina Fjyśta zjyr scüdȧt. Wen’ȧ wje hon zyty maht, wje’ȧ ym śtand zȧjn, ny fjyrȧnfjycik, ok gryhta cwejȧnzymfcik oba nawet hundyt oba giöe cwe hundyt zunaundergeng y ȧm tag derława ȧna zih ȧni myt zem śymuł ny cöwa! Ȧn zu tüt’um dos gydenkja fu zer klina, ferłöna planet ȧbysła bang. Y dam gyfił śpüt’ȧ zih oüsgyhułfa, ȧ Kyng ym derbiöemnan cy byta.
– Yhy wje weła zu gan ȧ zunaundergang zan. Derbiöemt’üh źe, gybit yr zun cy undergejn…
– Wen yh y ȧm jenerał gybit, fu ȧm błimła ufs ander wi ȧ mulkjadrymuł cy fłigja oba ȧ tragedyj cy śrȧjwa oba
ȧ mjerföguł cy wada, ȧn wen der jenerał mȧj gyböt ny fülgt, war wje zȧjn dos śyłik, har oba yh?
– Dos wjet jyr zȧjn śyłik – ziöet der Kliny Fjyśt decydjyt.
– Wirklih wur. Wer müsa y idum dos hȧsa, wo’ȧ śofa kon – ziöet der Kyng – Autorytet ej ym jyśta dy fernunft. Wen dy den łoüta hȧst, do zy zih ys mjer wafa, wan zy der cy trüc ata. Yh ho dos rȧht, gyhüźumkȧjt cy krigja, bo mȧj gyböta zȧjn fernynftik.
– Ȧzu wos wyt zȧjn myt mem zunaundergang? – underziöet’um der Kliny Fjyśt, wo’ȧ ni kȧ frög ny fergos, wi’ȧ zy śun ȧmöł hot gyśtełt.
– Dy zułst den zunaundergang hon. Yhy wa’s gybita. Oder yhy wa y mer gyśȧjtikkȧjt oüz regjyjer hiöera, wȧł dy nawazaha cy dam tejgja.
– Wen wyt dos zȧjn? – wułd der Kliny Fjyśt wysa.
– No… – ziöet’um der Kyng cyryk ȧn’ȧ zoh by dam y ȧm grusa kalender cü – Hm, dos wyt zȧjn… s’wyt hoüt s’öwyts zu cwencik fjyr aht zȧjn! Do konsty zan, wi’s mer gyhüht wjyd.
– Der Kliny Fjyśt gant. S’wiöe jum łȧd ȧ zunaundergang cy ferzoüma. Ȧn ejm wiöe’s śun ȧbysła bang.
– Yhy ho dö nist mej ny cy tün – ziöet’ȧ ym Kyngja – Yhy fiöe wȧg.
– Błȧj – ziöet der Kyng, wo’ȧ fu dam śtułc wiöe, do’ȧ gükja ȧn undertön kund hon. – Gej ny, yhy mah dih ȧ minister!
– Minister fu wos?
– Fur… gyrȧhtikkȧjt.
– Oder dö ej nimand, wan’ȧ ryhta wje kyna!
– Dos wyswer ny – mȧlt zih der Kyng – Yhy ho nö ni diöh mȧj krüland ny gyrȧzt. Yhy bej ju zjyr ołd, yhy ho kȧ płoc cy küćjyn ȧn s’rymgejn wje mih ejwermynikja.
– O! Oder yhy ho śun gyzan – ziöet der Kliny Fjyśt ȧn’ȧ dryt zih ym, do’ȧ nö ȧmöł zo uf dy ander zȧjt fur planet śöha – S’ej diöt nimyd.
– Ȧzu müsty dejh zoüwer ryhta – ziöet der Kyng – Dos ej s’śwjersty. S’ej ju fejł śwjener zejh zoüwer cy ryhta, owi dy ander łoüt cy ütȧla. Wen dy’s wȧst, dejh zoüwer gyrȧht cy traktjyn, do bysty wür gyśȧjt.
– Yhy kon mejh zoüwer byütȧla, giöerȧs, wun yh bej. Yhy mü ju dö ny błȧjn.
– Ju nȧ! – ziöet der Kyng – Yhy mȧn, do’s uf mer planet jynt ȧ rot gyt. Yhy hjy zy s’nahts grasjyn. Dü kyndst di ołdy rot ryhta. Dy konst zy ȧmöł uf dy cȧjt uf tutśtröf byütȧla. Do wyt jyr ława uf der gyrȧhtikkȧjt łejgja. Oder dü wyst zy idys möł misa bygnedikja, do zy ny fergejt. S’gyt jok ȧny.
– Yh – ziöet der Kliny Fjyśt cyryk – Yhy wje nimanda ufa tut ferütȧla, ȧn yh myht śun gejn.
– Nȧ – ziöet der Kyng.
Der Kliny Fjyśt hot śun ogyfanga cy gejn, oder ȧ wułd füt ny, do’s ym ołda Kyngja łȧd wje zȧjn.
– Wen ojer majestet uf gyhüźümkȧjt öbaht gyt, kynter mer ȧ fernynftik gyböt gan. Der kynt mer cym bȧjśpil gybita, do’h’üh y ȧr minüt ferłön zo. Mehtings, do dy bydingnisa fjyr oüh wuwuł zȧjn.
Der Kyng mȧlt zih ny ȧn der Kliny Fjyśt zoümt cyderjyśt, oder nöht’ȧ underbroh’ȧ myt ȧm derzyfta.
– Yhy mah fu djyr men böta – rüf’um der Kyng gyłik ȧnöh. Zu höt’ȧ ȧ grusa śȧjn fu zem ozan bywjet.
– Dy grusa łoüt zȧjn zjyr wyndelik – medytjyt’um der Kliny Fjyśt uf zer rȧz.
X
UFER ANDYN PLANET ławt ȧ Pyfuł.
– Ȧ, et byziht mih ȧ łiphober! – rüf’ȧ śun fu wȧjtum, wi’ȧ jok ȧ Klina Fjyśt kuma derzoh.
Bo fjy dy pyfułn zȧjn dy ander łoüt jyr łiphobyn.
– Skiöekumt – ziöet der Kliny Fjyśt – Der hot ȧ fȧjna hüt.
– Ȧ ej cym bygrisa – ziöet’um der Pyfuł –
Ȧ ej cym grisa, wen mer dy łoüt kösta. Oder ungyłyklik gejt dö ni-mand ferhejn.
– Fjy dy wür? –ziöet der Kliny Fjyśt, wo’ȧ fu dam ganc duł wiöe.
– Köst myta henda – ziöet’um der Pyfuł.
– Der Kliny Fjyśt höt myt zen henda gyköst. Der Pyfuł grist gyhałda mytum cügynȧgta hiöet ȧn’ȧ cug zen kapelüśhüt ro.
– Dos ej ju hamłikjer wi mȧj byzüh bym Kyngja – śtüdjyt’um der Kliny Fjyśt. Ȧzu köst’ȧ ufs nojy myta henda. Der Pyfuł cug zen hüt fum hiöet ro, do’ȧ zo grisa. Nö fynf minüta fu dam iba wiöd ym Klina Fjyśta dos ȧnfahtikjy śpejł bang.
– Ȧn do der hüt fełt – fret’ȧ – wos djef’ȧ maha?
Oder der Pyfuł höt’ȧ ferhüt. Dy pyfułn weła nok gyłöwt wada.
– Bywundysty mejh wirklih wür zjyr? – fret’ȧ ȧ Klina Fjyśta.
– Wos hȧst dos “bywundyn”?
– Bywundyn hȧst derkena, do’h der besty kłop, der ym besta ogycüny, der rehsty ȧn der inteligentsty ufer wełt bej.
– Oder dy byst füt ȧłȧn uf der planet.
– Mah mer di frȧjd ȧn bywunder mih nö!
– Yhy bywunder dih – ziöet der Kliny Fjyśt ȧn’ȧ śytułt nok myt zen aksułn ȧbysła – Oder fyrym ys’s fjyr dejh ȧzu wihtik?
Do ferśwund der Kliny Fjyśt.
– Dy grusa łoüt zȧjn fjy dy wür zjyr hejwyśt. – ziöet’ȧ jum uf zer rȧz.
XI
UFER ANDYN PLANET ławt ȧ łoper. Zȧj byzüh wiöe ju zjyr küc, oder s’maht ȧ Klina Fjyśta füt trüwenik.
– Wos mahsty dö? – ziöet’um der Łoper, wyła’ȧ śtyłnik fjyr ȧr rȧj fun łydikja ȧn ȧr rȧj fun fuła fłośa zyca fund.
– Yhy śep – ziöet’um der Łoper mytum fynstyn gyzyht.
– Ȧn fyrym śepsty? – fret der Kliny Fjyśt.
– Do’h zo fergasa – ziöet’um der Łoper.
– Wos wyłsty fergasa? – fret der Kliny Fjyśt, wo’s’um śun łȧd ymȧ wiöe.
– Yh wył fergasa, do’h mih śam – ziöet’um der Łoper ȧn’ȧ łis zȧj hiöet runderhengja.
– Wos śamsty dih? – fret der Kliny Fjyśt gydyłdik weter, wȧł’ȧ jum wułd hyłfa.
– Yhy śam mih, do’h śep – ziöet der Łoper kȧrlect ȧn’ȧ zunk y ȧ tif śwȧjgja.
XII
DY FJYDY PLANET gyhüt y ȧm koüfmon. Dar kłop wiöe zu cyat, do’ȧ giöe ka ufzan ny höt gymaht, wi der Kliny Fjyśt wiöe kuma.
– Skiöekumt – ziöet der Kliny Fjyśt – Ojer papjerös ej oüs.
– Drȧj ȧn cwe ej fynf. Fynf ȧn zejwa ej cwełf. Cwełf ȧn drȧj ej fumfca. Skiöekumt. Fumfca ȧn zejwa ej cwejȧncwencik. Cwejȧncwencik ȧn zȧhs ej ahtȧncwencik. Kȧ cȧjt, ejn wejder ocycynda. Zȧhsȧncwencik ȧn fynf ej ȧnȧndresik. Ojeruma! Dos ej fynfhundyt milon zȧhshundytcwejȧncwencik toüzyt zejwahundyt ȧnȧndresik.
– Fynf hundyt milona wos?
– Wos? Bysty nö dö? Fynfhundyt milon… Yh ho’s fergasa. Yhy ho zöfuł at! Yhy ziöe dos wür, myt kȧ kynderȧja kon yh kȧ cȧh ny hałda! Cwe ȧn fynf ej zejwa…
– Fynfhundyt milon wos? – ziöet der Kliny Fjyśt wejder, wo’ȧ nymer y zem ława kȧ frög ny hot fergasa, wen’ȧ zy śun ufgyśtełt höt.
Do hüw der Koüfmon zȧj hiöet uf:
– Śun fjyrȧnfunfcik jür, wi’h uf dar planer ław, höt’ȧ mer nok cwe möł ferhyndyt. S’jyśty möł wiöe’s cwejȧncwencik jür y dam ȧ kjyfer, wo’ȧ fu warȧs-wun gyfłöga kom. Ȧ brumt okriöepnje ȧn yhy jert mih bym rȧhyn. S’ander möł wiöe’s ȧlf jür y dam, do krigt yh s’rymatyśy. Yhy kund mih mej ny rjyn. Mjyr fałt cȧjt ufs rymzoüma. Yhy bej ȧ gyzecter menć, bej’h. S’dryty möł… ej yta! Yhy ziöet fynfhundyt milon…
– Fynfhundyt milon fu wos?
Der Koüfmon kom uf dos, do’ȧ mej uf zȧj rü ny kon höfa.
– Milon fu dan klina zaha, di wer miöehysmöł zan ufum hymuł.
– Fłigja?
– Nȧ, dy klina zaha, wo glanca.
– Byn?
– Frȧłik, do ny. Klinüćikjy gyłdera zaha, di łön dy foülencyn ȧ tag fertroüma. Oder yhy bej ȧ gyzecter menć, bej’h! Yhy ho kȧ cȧjt ufs triöema.
– Ȧ, dy śtam!
– Ju, dy śtam.
– Ȧn wos wyłsty myt dan fynfhundyt milon śtam ofanga?
– Fynfhundyt milon zȧhshundytcwejȧncwencik toüzyt, zejwahundytȧnȧndresik. Yhy bej ȧ gyzecter menć, yhy bej dos ȧkurat.
– Ȧn wos wyłsty myt dan śtam maha?
– Wo yh myta maha kon?
– Ju.
– Nist. Yhy ho zy.
– Dy śtam gyhjyn y djyr?
– Ju, frȧłik.
– Oder yhy ken ȧn Kyngja, wo…
– Dy kyngja hon nist. Zy regjyn ok myt dam. Dos ej yhta ganc andyśtys.
– Ȧn wos wejwułt dos, śtam cy hon?
– Zy maha mih rȧjh.
– Ȧn wos brengt der dar rȧjhtüm?
– Yhy kon ander śtam kiöefa, wen zy wada gyfunda.
– Ȧ ej ȧbysła wi der Łoper – medytjyt’um der Kliny Fjyśt.
Ȧ höt oder nö łang ny ołys gyfret, wo’ȧ wułd.
– Wi kon mȧ śtam hon?
– Y wam gyhjyn zy? – śnürt der Koüfmon o.
– Yhy wȧ nist. Y ȧm menća.
– No do gyhjyn zy y mjyr, bo yhy bej oüz der jyśty uf dos kuma.
– Dos ej gynüg?
– Ȧn zu. Wen dy ȧ djemyt fyndst, wo’ȧ nimanda’s ej, gyhjyt’ȧ y djyr. Wen dy ȧ ynzuł oüsmytułst, wo’ȧ y nimanda ny gyhjyt, do gyhjyt’ȧ y djyr. Wen dy uf yhta oüz der jyśty byst kuma ȧn dy patentjyst dos, do gyhjyt’s y djyr. Ȧn yhy ho dy śtam, bo nimyd wiöe fjyr mer uf dos kuma, zej cy hon.
– Dos ej wür – ziöet’um der Kliny Fjyśt – Ȧn wos mahsty myta?
– Yhy wjytśoft myta. Yhy rȧher zy ȧn rȧher wo ȧ wȧjł – ziöet der Koüfmon. – Dos ej ju zjyr śwjer, oder yhy bej ȧ gyzecter menć.
Der Kliny Fjyśt wiöe oder byśtenik nö ny cyfrejd.
– Wen yh ȧ zȧjdatihła ho, do kon yh mih ymkyca mytum ȧn’ȧ myt mer mytnama. Wen yh ȧ błimła za ȧn rȧjs’s, do kon yh’s myt mer mytnama. Oder śtam kon’ȧ ny rorȧjsa!
– Nȧ, oder mȧ kon zy yn bank gan.
– Wos hȧst dos?
– Dos hȧst, do’h ȧ wat fu men śtam uf ȧm cyduł ufśrȧjw.
Ȧ nöhta śłis yh dos cydeła mytum śłysuł yr śüfłod.
– Dos ej ołys?
– Dos glengt ju.
– Dos ej fȧjn – medytjyt’um der Kliny Fjyśt – Dos ej ju zugiöe poetyś. Oder gyzect ej dos ny. Der Kliny Fjyśt höt’um ganc andyśtys oüz gyzect fürgyśtełt, wi dy gydanka fun grusa łoüt.
– Yh – ziöet’ȧ nö ȧmöł – yhy ho mȧj błimła, wo yh’s ida tag undergis. Yhy ho drȧj wulkana ȧn idy woh bykje yh zy. Yhjy bykje zugiöe ȧ śtyła wulkan. Mȧ kon ju ni ny wysa. S’ej güt fjyr mȧj wulkana ȧn oü güt fjy mȧj błimła, do’h zy ho. Oder dü byst yn śtam giöe ny nejtłik.
Do maht der Koüfmon s’moüł uf, oder ȧ kund kȧ ȧtkȧnwüt uf dos ny fynda, ȧn der Kliny Fjyśt wiöe ferśwunda.
– Dy grusa łoüt zȧjn fjy dy wür zjyr hejwyśt – ziöet’ȧ ufer rȧz cy zejh zoüwer.
XIII
DY FYNFTY PLANET wiöe oü zjyr wyndelik. Dos wiöe dy klinsty planet fu oła. Zy wiöe grod gynüg grus uf ȧ łotaryhła ȧn uf ȧn nahtwahter. Der Kliny Fjyśt kund uf dos ny kuma, cy wos ej jynt ufum hymuł, uf ȧr planet ony kȧ gyboüd ȧn ony łoüt, ȧ łotaryhła ȧn ȧ nahtwahter nejtłik. Oder ȧ höt’um gyśtüdjyt ym hiöet:
– Fylȧjht höt dar kłop ȧn śtejh. Oder fylȧjht ȧ klȧnyn wi der Kyng, der Pyfuł, der Koüfmon ȧn der Łoper. Zȧj at höt jynt ȧn zin. Wen’ȧ zȧj łotaryhła ocynt, ej dos, wi wen’ȧ ȧn noja śtam ufbrengt oba ȧ błimła. Wen’ȧ zȧj klin łotaryhła feleśt, wigt’ȧ s’błimła oba ȧ śtam cym śłöf. Dos ej ȧ śejn byrüf. Dos ej fjy dy wür zjyr nejtłik, bo s’ej śejn.
Wi’ȧ uf dy planet kom, bygrist’ȧ ȧ nahtwahter myt grusum ȧjzan.
– Skiöekumt. Fyrym hösty grod s’łotaryhła feleśt?
– Dos ej ȧ zyta öernung – ziöet der nahtwahter – Güter mügja.
– Wos hȧst dos?
– Dos hȧst, mȧj łotaryhła cy feleśa. Güter öwyt.
Do cund’ȧ’s wejder o.
– Ȧn fyrym hösty zy wejder ufs nojy ogycunda?
– Dos ej ȧ zyta öernung – ziöet der nahtwahter ufs nojy.
– Dos ferśtej yh ny – ziöet der kliny Fjyśt.
– Dö ej ju nist ny cym ferśtejn – ziöet der nahtwahter –
Ȧ öernung ej ȧ öernung. Güter mügja.
Ȧn’ȧ hot s’łotaryhła felośa.
Nö dam wöśt’ȧ jum dy śtjyn myt ȧm ruta śnüptihła.
– Yhy ho ȧ strȧśnikjy at. Ȧmöł wiöe zy ju fernynftik. Yhy cund s’łotaryhła s’mügjys o ȧn yh feloś zy s’öwyts. S’łecty fum tag hot yh frȧj ȧn s’łecty fur naht kund yh śłöfa…
– Wos ej fu derzynt yr öernung andyśt gywiöda?
– Dy öernung ej ny andyśt gywiöda – ziöet der nahtwahter – Dos ej ju di kistiöeryj! Dy planet füng o idys jür byhenderer cy dryn, ȧn dy öernung ej ȧzu gybłejn.
– Ȧn? – ziöet der Kliny Fjyśt.
– Ȧn eta maht zy idy minüt ȧ rod, yhy kon ȧni ȧ sekund ny rün. Yhy dry mih ȧmöł y ȧr minüt.
– Dos ej fȧjn! Ȧ tag toüyt by djyr ȧ minüt!
– Dos ej ny fȧjn – ziöet der nahtwahter – Wjyr kuza śun cyzoma ȧ mönda łang.
– Ȧ mönda?
– Ju, füt. Dresik minüta. Dresik tag! Güter öwyt.
Ȧn’ȧ cund śun s’łotaryhła wejder o.
Der Kliny Fjyśt zoh’um byr at cü. Ȧ hot gan dan nahtwahter, wo’ȧ zu praw zȧj öernung oüswejwułt. Ȧ gydöht fun zunaundergeng, wi’ȧ’ȧ zoüwer jyśter cügyśoüt hot, wi’ȧ zen śymuł cöwt. Ȧ wułd y zem frȧjnd hyłfa:
– Wȧsty… yhy wȧs ȧ mytuł, wi dy rün konst, wen dy nok wyłst…
– Yhy wył inda – ziöet der nahtwahter.
Bo mȧ kon zȧjn praw ȧn foüł uf ȧmöł.
Der Kliny Fjyśt kuzt weter:
– Dȧj planet ej ȧzu klin, do dy drȧj möł śrȧjtst ȧn dy gejst zy diöh. Dy müst nok gynüg ȧmałik gejn, do dy inda ufer zun błȧjst. Wen dy rün wyłst, do gejsty gywynłik… ȧn der tag toüyt zu łang, wi dy wyłst.
– Dos ej ju ny ekstra gyśȧjt – ziöet der nahtwahter – Bo yh łiw ȧ śłöf.
– No do dos ej ony zin – ziöet der Kliny Fjyśt.
– S’ej ony zin. – ziöet der nahtwahter – Güter mügja.
Do feloś’ȧ wejder s’łotaryhła.
Jen – ziöet der Kliny Fjyśt, wi’ȧ weter rȧzt –Wjyn dy oła ander fjyr nist hon, der Kyng, der Pyfuł, der Łoper ȧn der Koüfmon. Oder dos ej der ȧncikjy, wo mer ny ej łahawat. Fylȧjht diöh dos, do’ȧ denkt fu andyn zaha wi fu zejh zoüwer.
Ȧ höt ȧmöł myt bydoüyn derzyft ȧn’ȧ medytjyt nö:
„Jer wje zȧjn dar ȧny, fu wyła yh mer ȧ gyśpon het gymaht. Oder zȧj planet ej fjy dy wür zjyr klin. Dö ej kȧ płoc fjyr yns cwej.”
Myt wos zih der Kliny Fjyśt ny wułd łön kena: ȧ grȧn y dar gyzȧnta planet ȧnöh, ym mȧsta diöh di toüzytfjyrhundytfjycik zunaundergeng y fjyrȧncwencik śtunda!
XIV
DY ZȦHSTY PLANET wiöe can möł gryser. Diöt ławt ȧ ołder kłop, wo’ȧ ogriöemnikjy bihła śrȧw.
– Zejh jok. Dö kymt ȧ oüsmytułer! – ziöet’ȧ, wi’ȧ ȧ Klina Fjyśta derzoh.
Der Kliny Fjyśt fłoćt zih uf ȧn tejś nejder ȧn’ȧ rüt ȧbysła.
Ȧ hot śun ȧ łanga wȧg hynder zejh gyhot!
– Fu wu kymsty – wułd wysa der ołdy kłop.
– Wosfer ȧ gröw bihła ej dos? – ziöet der Kliny Fjyśt – Wos mahter dö?
– Yhy bej ȧ Geografer – ziöet der ołdy kłop.
– Wos ej dos, ȧ geografer?
– Dos ej ȧ gyłjyter, wo oły mjer, fłys, śtytyn, gybjygja ȧn wistȧja kent.
– Dos ej ju interesȧntyś – ziöet der Kliny Fjyśt – Dos ej endłik ȧ würik byrüf.Ȧ zoh uf dy planet fum Geografer.
Ȧ hot nö ni kȧ zyty hypiśy planet gyzan.
– Zy ej ju zjyr śejn, ojer planet. Gyt’s dö oü oceana?
– Dos wȧs yh ny – ziöet der Geografer.
– Ah – (der Kliny Fjyśt wiöe ferziöet) – Ȧn gybjygja?
– Dos kon yh ju oü ny wysa. – ziöet der Geografer.
– Ȧn śtytyn ȧn fłys ȧn wistȧja?
– Dos kon yh ju oü ny wysa. – ziöet der Geografer.
– Oder jyr zȧjt füt oder ȧ geografer!
– Dos ej wür. – ziöet der Geografer – Oder yhy bej kȧ oüsmytułer. Mjyr fała d y oüsmytułyn zjyr. Der geografer gejt kȧ śtytyn, fłys, tȧjhja, mjer ȧn wistȧja rȧhyn. Der geografer ej cy wihtik, do’ȧ zo diöh dy wełt śtrapecjyn. Ȧ gejt fu zem bjüro ni ny roüs. Oder ȧ nymt uf dy oüsmytułyn. Ȧ fret zy diöh ȧn’ȧ śrȧjwt jyr gydanka uf. Ȧn wen’s’ȧ jyr gydanka ważnik dynkja, to nymt zih der geografer cyr karakterfüśnan fum oüsmytułer.
– Fyrym?
– Wȧł ȧ oüsmytułer, wo łoügjyt, ȧ rofoł diöh dy geografyj-bihła cybrȧta kon. Oü zu wi ȧ oüsmytułer, wo jum gan oüstrynkt.
– Fyrym? – fret der Kliny Fjyśt.
– Bo dy łopyn zan cwejfȧhtik. Der geografer wje cwe gybjygja ufcȧhułn, wu’s nok ȧs go.
– Yhy ken imanda – ziöet der Kliny Fjyśt – Wo’ȧ ȧ śłȧhter oüsmytułer wje zȧjn.
– S’kon mejgłik zȧjn. Wen oder der karakter fu ȧm oüsmytułer oüz güt derfüśt wjyd, do kon mȧ zen oüsgymytułta płoc derfüśa.
– Gejt mȧ’s ośoün?
– Nȧ. Dos wje zȧjn cy śwjer. Oder fu ȧm oüsmytułer wył mȧ, do’ȧ bywȧjza mytbrengt. Wen’ȧ cym bȧjśpil ȧ grus gybjyg oüsgymytułt höt, ferłangt mȧ, do’ȧ grusy śtȧn wȧjzt.
Do tüś zih der Geografer endłik rjyn…
– Oder dü kymst ju fur wełt! Dy byst ȧ oüsmytułer! Dy wyst mer dȧj planet byśrȧjwa!
Wi der Geografer śun zen rȧjster ufgymaht hot, śłȧf’ȧ zȧj blȧjstift o.Cyderjyśt śrȧjwt mȧ dy gyśihta fu ȧm oüsmytułer myt ȧm blȧjśtift. Zy wan śpyter mytum inkoüst ferbesyt, wen der oüsmytułer bywȧjza mytbrengt.
– Ȧn? – fret der Geografer.
– O! By mjyr dyham – ziöet der Kliny Fjyśt – Ys’s ny ȧzu interesȧntyś, s’ej ju zjyr klin. Yhy ho drȧj wulkana. Cwej tjyhta ȧn ȧn felośan. Oder mȧ kon ni ny wysa.
– Mȧ kon ni ny wysa – ziöet der Geografer.
– Yhy ho ȧ błimła.
– Wjyr śrȧjwa kȧ błimła ny uf – ziöet der Geografer.
– Fyrym ny? Zy zȧjn s’śynsty!
– Wȧjł dy błimła ferhejnłik zȧjn.
– Wos hȧst dos „ferhejnłik”?
– Dy geografyjbihła – ziöet der Geografer – Zȧjn dy watsta fu oła bihła. Zy wada ni ny ołd. S’gyśjyt ju zjyr wing, do
ȧ gybjyg zih wje cöwa. S’gyśjyt ju oü wing, do ȧ ocean oüstroügt. Wjyr śrȧjwa nok ywikjy zaha uf.
– Oder dy śtyła wulkana kyna ju füt tjyht wada – underbroh’um der Kliny Fjyśt – Wos hȧst dos „ferhejnłik”?
– Op wulkana śtył zȧjn oba ny, ys’s fjyr yns giöerȧs. – ziöet der Geografer – Wo yns interesjyt, ej s’gybjyg. Dos wjyd ny andyśt.
– Oder wos hȧst dos „ferhejnłik” – ziöet wejder der Kliny Fjyśt, wo’ȧ y zem ława ni kȧ frög ny ufłis, wen’ȧ zy śun ufgyśtełt hot.
– S’hȧst, do’s „bałd ferhejngejn myht”.
– Myht ȧ błimła bałd ferhejngejn?
– Frȧłik.
– Mȧj błimła ej ferhejnłik – ziöet der Kliny Fjyśt cy zejh zoüwer – Ȧn ejs höt nok fjyr djenyn, do’s zih zo fur wełt bywjen. Ȧn yh łis’s ȧłȧn dyham zȧjn.
Dos möł höt’ȧ s’łȧd s’jyśty möł byrüt. Oder ȧ hiłd kürȧź:
– Wos röter mer, wos zuł yh byzihja? – fret’ȧ.
– Dy planet Ad – ziöet’um der Geografer cyryk – Zy śtejt ju ym zoc.
Ȧn der Kliny Fjyśt ging weter ȧn’ȧ döht fu zem błimła.
XV
ȦZU WIÖE DY zejwdy planet dy Ad.
Dy Ad ej kȧ gywynłikjy planet ny. S’gyt diöt hundyt ȧlf kyngja (mȧ djef fun kyngja y Afryk ju ny fergasa), zejwa toüzyt geografyn, noünhundyttoüzyt koüfłoüt, zejwȧnhołp milon łopyn ȧn drȧjhundyt ȧlf milon pyfułn, ołys cyzoma yma cwe milȧrda grusy łoüt.
Do’h’üh zo dy grys fur Ad fürłen, wył yh’üh ziöen, do’s wȧł zy s’łiht hon derfunda, diöfta zy hon ȧ armyj fu fjyrhundyt cwejȧnzȧhciktoüzyt fynfhundyt ȧlf nahtwahtyn uf oła zȧhs grusynzułn.
Fu wȧjtum, hot’s ȧ fȧjna efekt gan. S’wymułn fu dar armyj wiöe orgȧnizjyt wi y ȧm operbalet. Cyderjyśt köma dy nahtwahtyn fu Noüzeland ȧn Oüstrȧlijen. Wi zy śun jyr łotaryhła hota ogycunda, gingja zy śłöfa. Dy ander tancgrȧća derwejwułta dy nahtwahtyn fu Xina ȧn Syberyj. Oü zej hon zih hynder bejn hejngyłet. Nö dam go’s dy nahtwahtyn fu Rüsland ȧn Indja. Nöhta dy fu Afryk ȧn Yłrop. Nöhta di fu Mytag-Ameryk. Nöhta di fu Hołwanaht-Ameryk. Ȧn zy jerta zih nymer ny y dar öernung, wi zy zih ȧnöhpojawjȧta. Dos wiöe ju öetik.
Nok dar fumłotaryhła ym Nordpol ȧn zȧj kameröd fumłotaryhła ym Zidpol hon yr foüłyt ȧn nistmaha gyławt. Zy hon ju nok cwe jür ufs jür gyat.
XVI
WEN MȦ UF ȧn gyśȧjta oüskuma wył, łoügjyt mȧ oü by dam miöehysmöł. Yhy wiöe ju ny ganc gyhałda, wi’h’üh fun nahtwahtyn dercyłt. Yhy kynd y oła, wo zy dy ynzer planet ny kena, zej wełyś fürśteła. Dy łoüt djefa hon ok wing płoc ufer Ad. Wen dy cwej milȧrd łoüt, wo zy uf dar Ad ława, zih ȧbysła cyzomadrengja wjyn, wi uf ȧr müzik, do wjyn zy y ȧ płon nȧjkyna, wo’ȧ cwencik mȧjłn łang ȧn cwencik mȧjłn brȧt wje zȧjn. Mȧ wje dy gancy łoütśoft ufum klinsta ynzuł
y Pacifik cyzomadrengja kyna.
Frȧłik, do dy grusa łoüt wan’s ju ny głiöen. Zy nama’ȧ cü, do zy hefa płoc djefa hon. Zy hon zih fjyr zu wihtik wi dy baobaba. Ma djyft’ȧ cüröta, do zy zuwos rȧhyn. Zy łiwa dy cifyn, dos wyt’ȧ gyfoła. Oder jyr zułt ojer cȧjt uf zyty ibnan ny cübrengja. S’höt ju kȧ zin. Głiöet mer źe.
Wi der Kliny Fjyśt uf dy Ad kom, scüdȧt’ȧ, do’ȧ nimanda ny derzoh. Ȧ hot śun strah, do’ȧ uf ȧ śłȧhty planet gyfiöen kom, wi zih ȧ śłyng yr möndafiöerw ejwum zand rüt.
– Güter öwyt – ziöet der Kliny Fjyśt mił.
– Güter öwyt – ziöet dy yter.
– Uf wyły planet ho yhy gytrofa? – fret der Kliny Fjyśt.
– Uf dy Ad, y Afryk – ziöet dy yter.
– Oh! Gyt’s nimandaufer Ad?
– Dö ej dy wistȧj. S’zȧjn kȧ łoüt ufer wistȧj ny. Dy Ad ej grus. – ziöet dy yter.
Der Kliny Fjyśt fłoćt zih uf ȧ śtȧn nejder ȧn’ȧ śoüt ufa hymuł:
– Yh fre mih – ziöet’ȧ – Op dy śtam śȧjnn, do ider zen ȧgjan ȧmöł wejderfynda kon. Śoü der o uf mȧj planet, zy błȧjt ju grod ejwer yns śtejn… oder zy ej ju zjyr wȧjt!
– Zy ej śejn – ziöet dy yter – Cy wos bysty dö kuma?
– Yh ho umśtend myt ȧm błimła – ziöet der Kliny Fjyśt.
– Ȧh! – ziöet dy yter.
Ȧn zej błyn śtył zyca.
– Wu zȧjn dy łoüt? – füng der Kliny Fjyśt wejder o cy kuza – S’ej ju ȧłȧnik ufer wistȧj.
– Oü undyn łoüt ys’s ȧłȧnik – ziöet dy yter.
Der Kliny Fjyśt śoüt’er łangy cȧjt cü.
– Dy byst ju ȧ łahawat fi – ziöet’ȧ endłik – Fyngjergröp.
– Oder yhy ho mejer maht wi der fyngjer fu ȧm kyngja. – ziöet dy yter.
Der Kliny Fjyśt łaht cü.
– Dy höst ju ny hefa maht… Dy höst ju ȧni kȧ fis…
Dy konst ju ȧni ny rymrȧza.
– Yhy kon dih weter brengja wi ȧ śejf – ziöet dy yter.
Zy śłüng zih ym Klina Fjyśta’s knyhuł wi ȧ gyłdera pulswermer.
– Wan yh ok byrjy, dan ga’h y dar ad cyryk, fu wyłer’ȧ roüskuma ej. – ziöet zy nö – Oder dü byst rȧn, dy byst fu ȧm śtam kuma…
Der Kliny Fjyśt mȧlt zih ny.
– Mjyr ys’s łȧd ym dejh, uf dar Ad fum granit, bo dy byst zu śwȧhüśik. Yhy kon der ȧmöł hyłfa, wen’s der łȧd ym dȧj planet ej. Yh kon…
– Oh! Yhy ho’s zjyr güt bygryfa. – ziöet der Kliny Fjyśt – Oder fyrym kuzty byśtenik wi hiöetgybrȧh?
– Yhy ku uf zy oły.
Ȧn zej błyn śtył zyca.
XVII
DER KLINY FJYŚT śtrȧpecjyt dy wistȧj diöh ȧn’ȧ bygȧnt nok
y ȧm błimła. Ȧ błimła myt drȧj błitapłacła, ȧ śiłiöegik błimła…
– Skiöekumt – ziöet der Kliny Fjyśt.
– Skiöekumt – ziöet s’błimła.
– Wu zȧjn dy łoüt? – fret der Kliny Fjyśt fürnym.
S’błimła zoh ȧmöł ȧ karawancug ferhejnkuma.
– Dy łoüt? S’zȧjn, dynkt’s mih, zȧhs oba zejwa. Yhy zoh zy ȧ piöer jür y dam. Oder ȧ kon ju ny wysa, wu mȧ zy kon fynda. Der wynd wyt cy rym. Zy hon kȧ wücułn, dos ferhyndyt’ȧ zjyr.
– Güc noma – ziöet der Kliny Fjyśt.
– Güc noma – ziöet s’błimła.
XVIII
DER KLINY FJYŚT śtȧg uf ȧ grus gybjyg. Dy ȧna gybjygja, wo’ȧ wöst cy kena, wün dy drȧj wulkana, di jum nok dy knija derkrigta. Ȧn ȧ śtyła wulkan nytikt’ȧ oüz ȧn śymuł. – Fu ȧm zu huha gybjyg wi dos – ziöet’ȧ cy zejh zoüwer – kon y ȧm oügabłyk dy gancy planet ȧn dy gancy łoütśoft ośoün… – Oder ȧ zoh ju nist mejer ny owi güt ogyśłyfagrusśtȧncynk.
– Skiöekumt – ziöet’ȧ mił.
– Skiöekumt… skiöekumt…skiöekumt… – śołt’s’um cy-ryk.
– War bysty? –fret der Kliny Fjyśt.
– War bysty… War bysty…. War bysty – śołt’s’um cyryk.
– Zȧjtźe mȧj gyśpona, yhy bej ȧłȧn – ziöet’ȧ.
– Yhy bej ȧłȧn… Yhy bej ȧłȧn… Yhy bej ȧłȧn… – śołt’s cyryk.
– Wosfer ȧ śmjyśnikjy planet – medytjyt’ȧ jum – ołys ej dyr, fuł fun gybjygjacynkja ȧn giöe gyzałca. Ȧn dy łoüt zȧjn ju nist ny fantastyćnik. Zy kuza dos ȧnöh, wo’ȧ’ȧ ziöet… Dyham hot yh ȧ błimła: Ejs wiöe inda s’jyśty…
XIX
ODER S’EJ GYŚAN, do der Kliny Fjyśt, nö dam wi’ȧ wiöe łang diöh zand, grusśtȧn ȧn śnej śtrȧpecjyt, kom’ȧ endłik ufa wȧg.
Ȧn oły śtrösa fjyn cyn łoüt.
– Skiöekumt – ziöet’ȧ.
S’wiöe ȧ gatła, ȧjgybłit myt ruza.
– Skiöekumt – ziöeta dy ruza.
Der Kliny Fjyśt obserwjyt zy. Zy zöha akurat zu oüs wi zȧj Błimła.
– War zȧjter? – fret’ȧ zy scüdȧt.
– Wer zȧjn ruza. – ziöeta dy ruza.
– Ȧ – ziöet der Kliny Fjyśt.
Do śpüt’ȧ zih zjyr ungyłyklik. Zȧj Błimła höt’um dercyłt, do’s ȧłȧn zytys ufer wełt ej. Ȧn dö go’s fynf toüzyt zyty y ȧm gatła, wo zy oły ufys amsta.
– Ejs wje zih ju dercjyna – ziöet’ȧ – wen’s’ȧ dö wje zan…S’wje ju hefa hüsta ȧn zu maha, wis’s śtarwa wje müsa, do’s zih ny zełd łön oüsłaha. Ȧn yhy wje mih müsa hynderwȧjz ymys kymyn, bo zyst wje’s śtarwa, nok mejh rocyzeca.
Do ziöet’ȧ nö: Mejh doühts, do’h bej rȧjh myt ȧm ȧncikja Błimła, oder yh ho nok ȧ gywynłikjy ruz. Zej ȧn mȧj drȧj wulkana, di mer giöe s’kni ny derkrigja, fu dan ȧner fylȧjht uf inda śtył błȧjt, dos maht fön mer kȧn grusa fjyśta… – ȧ łet zih nejder ufs groz ȧn’ȧ grȧn.
XX
DO KOM UF ȧmöł der Föks.
– Skiöekumt – ziöet der Föks.
– Skiöekumt – ziöet der Kliny Fjyśt fürnym cyryk, ȧ zoh zih ym, oder ȧ kund ju nist ny derzan.
– Yhy bej dö – ziöet dy śtym under ȧm epułboüm.
– War bysty? – fret der Kliny Fjyśt – Dy byst ju zjyr śejn.
– Yhy bej ȧ föks – ziöet der Föks.
– Kuźe ȧn bȧwjȧ dih źe myt mer – bot der Kliny Fjyśt o – Yhy bej ȧzu troürik…
– Yhy kon zih myt der ny bȧwjȧn – ziöet der Föks – Yhy bej ny com.
– Ȧ! Fercȧj – ziöet der Kliny Fjyśt.
Wi’ȧ’s śun küc diöhśtüdjyt hot, ziöet’ȧ nö cü:
– Wos hȧst dos „cyma”?
– Dü byst ny fu dö – ziöet der Föks – Wos höt dih dö gybröht?
– Yhy zih łoüt – ziöet der Kliny Fjyśt – wos hȧst dos „cyma”?
– Dy łoüt – ziöet der Föks – zy hon s’gywer ȧn zy jiöen. Dos ej ju śtympelik! Zy hałda oü hinyn. Dos ej jyr ȧncik gyśeft. Zihsty hinyn?
– Nȧ – ziöet der Kliny Fjyśt – Yhy zih gyśpona. Wos hȧst dos „cyma?”
– Dos błȧjt ju hefa möł ferzan – ziöet der Föks – Dos hȧst „troü ȧner myt andum wada…”
– Troü wada?
– Frȧłik – ziöet der Föks – Dü byst ju fjyr mejh jok ȧ kliner büw, ȧ kliner büw wi hundyt toüzyt ander kliny büwa. Yhy djef dejh ny hon. Ȧn dü djefst mejh oü ny hon. Yhy bej ju fjyr dejh jok ȧ föks fun hundyt toüzyt föksa. Oder wen dy mih cymst, do wawer yns ȧner ȧ andyn djefa hon. Dü wjydst fjyr mejh ju bisȧncikufer ganca wełt. Ȧn yhy wad fjyr dejh bisȧncik ufer ganca wełt.
– Yhy ku uf dos śtüfawȧjz – ziöet der Kliny Fjyśt – Do s’ej
ȧ Błimła… yh medytjy, ejs höt mih com gymaht.
– S’kon ju mejgłik zȧjn – ziöet der Föks – Ufer Ad kynwer ołys mejgłikjy oüsmytułn.
– O! Dos ej ju ny ufer Ad – ziöet der Kliny Fjyśt.
Ȧ Föks hot dos ejwernuma:
– Uf ȧr andyn planet?
– Ju.
– Gyt’s uf dar planet jegjyn?
– Nȧ.
– Dos ej interesȧntyś! Ȧn hinyn?
– Nȧ
– Nist kon ny zȧjn idealnik – derzyft der Föks.
Oder ȧ kom cyryk uf dos, wo’ȧ hot ym hiöet ejer:
– Mȧj ława ej bang. Yhy jiöe hinyn, ȧ dy łoün jiöen mejh. Oły hinyn amsa ufnander ȧn oły łoüt zȧjn ȧnik. Dos ej mer ȧbysła bang. Oder wen dy mih cymst, wjyd zih mȧj ława oüsgyhȧtyn wi dy zun. Yhy wa s’gyrośuł fum śrȧjta fun andyn underśȧjda łjyn. Oły ander grȧća jiöen mih y mȧj jam. Dȧj grȧća wan mih wi müzik fu mer jam roüsrüfa. Ȧn śoü der o! Zisty dy wȧsafȧldyn? Yhy as kȧ brut. Der wȧs ej mer nistnycik. Dy wȧsafȧldyn brengja mer nist ny ys hiöet. Ȧn dos ej ju troürik! Oder dü höst gyłdera łöda. Wi wunderśejn wyt dos zȧjn, wen dy mih wyst hon gycymt! Der gyłdera wȧs wyt mer ys hiöet gydanka fu djyr brengja. Ȧn yh wa s’gyrośuł fum wynd ym wȧs łiw hon…
Do błȧ der Föks śtył zyca ȧn’ȧ zoh ym Klina Fjyśta łang cü.
– Byt śejn, mah mih com – ziöet’ȧ.
– Dos wje’h ju gan maha – ziöet’um der Kliny Fjyśt cyryk – oder yhy ho ju ny hefa cȧjt. Yhy mü ju gyśpona fynda ȧn hefa zaha łjyn.
– Mȧ bygrȧjft nok zaha, wo mȧ com maht – ziöet der föks – Dy łoüt hon ju mej kȧ cȧjt ny, zih myt yhta bykant cy maha. Zy kiöefa ju yn gywełn ołys fjetik ȧj. Wȧł’s ju oder kȧ gywełn myta gyśpona ny gyt, hon dy łoüt mej kȧ gyśpona. Wen dy
ȧ gyśpon wyłst hon, do mah mejh com!
– Wos zuł yh maha?
– Dy müst ju zȧjn gydyłdik. – ziöet’um der föks cyryk – dy wyst dih eta cy mjyr ufum groz cüfłećja, do dy dih nok ȧbysła ohöst fu mjyr. Yhy wa wa uf dih śöha ȧn dü wyst śtył zyca. Śpröh dos ej ȧ grusy kwał fun jerana. Oder ida tag fłeć dih źe ȧbysła nynder cü…
Do kom ufa andyn tag der Kliny Fjyśt wejder.
– S’het ju beser gywast, wen dy hetst uf ȧmöł myt mjyr kuma – ziöet der Föks – Wen dy cym bȧjśpil ym fjyr nömytags wjest kuma, to kon yh śun ym drȧj ofanga, gyłyklik cy zȧjn. Im mejer dy cȧjt ȧcükymt, y dam wad yh gyłyklikjer. Ym fjyr wa’h mih śun derjyhta ȧn unrüik wada: do derfynd yh ȧ prȧjz fum gyłyk! Oder wen dy mȧłȧjht-wen kymst, wa’h ju nymer ny wysa, wen mȧj hac by djyr zȧjn zo. Mȧ djef trȧdycyja hon.
– Wos ej ȧ tradycyj?
– Dos ej oü fergasa gywiöda – ziöet der Föks – Dos ej yhta, wo ȧn tag fu ȧm andyn andyśt maht, ȧ śtund fu ȧr andyn śtund. Mȧj jegjyn cym bȧjśpil hon ȧ tradycyj. Ym dunyśtag tanca zy myta mȧkja fum diöf. Dunyśtag ej diöh dos ȧ fȧjner tag! Bo derzȧnk tjyś yh ju bocum wȧjngiöeta dergejn. Wen dy jegjyn wjyn mȧłȧjht-wen gejn tanca, to wje ider tag ȧzu nymłik zȧjn ȧn yhy wje ni kȧ walantus ny hon.
Zu wiöd der Kliny Fjyśt mytum Föks com. Ȧn wi dy cȧjt fum odanka nynder kom:
– Ȧh – ziöet der Föks – Yhy mü grenn…
– Dy byst ju dos zoüwer śyłik – ziöet der Kliny Fjyśt – Yhy wje ny weła, do’s der ny wejwułt, oder dü wułdst fu mjyr, do’h dih mah com.
– Ȧzu ej dos – ziöet der Föks.
– Oder eta müsty grenn! – ziöet der Kliny Fjyśt.
– Ȧzu ej dos – ziöet der Föks.
– Ȧzu hösty ju nist ny gywuna!
– Yhy ho gywuna – ziöet der Föks – Dy wȧsafiöerw.
Ȧ nöhta ziöet’ȧ dercün:
– Gejźe ȧn śoü der źe dy ruza wejder o. Dy wyst ju wysa, do dȧj Ruz ju dy ȧncikjy ej. Dü wyst ju cün mer cyrykkuma ȧn mjyr odanka ȧn yh wa der ȧ gyhȧjmy kȧjt ziöen.
Der Kliny Fjyśt ging wejder yn ruza ȧcü.
– Jyr zȧjt ny wi mȧj Ruz, der zȧjt ju nist – ziöet’ȧ – Nimyd ej myt’üh ny com gywiöda ȧn jyr hot’üh myt nimanda ny com gymaht. Jyr zȧjt dos, wo mȧj Föks ejer wiöe gywast. Ȧ wiöe nok ȧ föks wi hundyt toüzyt andry. Oder yh ho’ȧ cy mem gyśpon gymaht ȧn et ej’ȧ der ȧncikjy ufer wełt.
Dos byśamt dy ruza ju fest.
– Jyr zȧjt śejn, oder śiłiöegik – ziöet’ȧ nö – Fjyr jüh kon mȧ ny śtarwa. Frȧłik, do ȧner, wo ferhejngejt, wo’ȧ mȧj Ruz höt gyzan, kon zy fjyr ȧny fön’üh hon. Oder y zejh zoüwer ej zy hefa wihtikjer wi jyr oły, bo zej ej di, di yh undergosa ho. Zej ej di, wo yh zy undys głozkrigla śtełt. Zej ej di, wo yh zy myt ȧm parawan bywjet. Zej ej di, wo yh zy byroüpt (ok cwü łis yh zȧjn, do zy mulkjadrymułn wada). Ȧn zej ej di,
y wyłer yh cühüht, wi zy mer żwandlȧt oba zih tot ośpejła oba oü miöehysmöł śtył zos. Bo ejs ej mȧj Ruz.
Do ging’ȧ cym Föks cyryk.
– Ław güt – ziöet’ȧ…
– Ław güt – ziöet der Föks. – Dö ej mȧj gyhȧjmy kȧjt. S’ej ju gywynłik: Güt zit mȧ nok mytum hac. Dos, wo ej wihtik, błȧjt fjy dy oüga ungyzan.
– Dos, wo ej wihtik, błȧjt fjy dy oüga ungyzan – ziöet’um der Kliny Fjyśt ȧnöh, do’ȧ jum dos ym hiöet byhełt.
– Dy cȧjt, wo dy zy y der Ruz höst gan, di gyt y der Ruz zöfuł zoc.
– Di cȧjt, wo yh y mer ruz ho gan – ziöet’um der Kliny Fjyśt ȧnöh, do’ȧ jum dos ym hiöet byhełt.
– Dy łoüt hon di würyt fergasa – ziöet der Föks – Oder djyr ys’s ny derłiöet, zej cy fergasa. Dü byst y dam öbaht śyłik, wo dy ogycymt höst. Dy byst y der Ruz öbaht śyłik…
– Yhy bej y mer Ruz öbaht śyłik… – ziöet’um der Kliny Fjyśt ȧnöh, do’ȧ jum oü dos ym hiöet byhełt.

– SKIÖEKUMT – ZIÖET DER Kliny Fjyśt.
– Skiöekumt – ziöet der Śtȧkjaȧjryhter.
– Wos mahsty dü? – fret der Kliny Fjyśt.
– Yhy cysortjy dy pasażjyn toüzytwȧjz – ziöet der Śtȧkjaȧjryhter – Dy cyg, y wyła zy rȧza, śyk yh ȧmöł rȧhts, ȧmöł łynks.
Ȧn ȧ gyświnddcug, wo śiöef łiöeht ȧn brumt wi s’dunerwater, cyśötułt s’ȧjryhthoüzła.
– Zy fjydyn zih – ziöet der Kliny Fjyśt – Wos zihja zy?
– Der banśofer wȧ’s zoüwer ny – ziöet der śtȧkjaȧjryhter.
Do fü ȧ ander gyświnddcugmytum krawal byłiöeht ferhejn, ok dos möł uf ȧ ander ryhtnan.
– Zȧjn zy śun cyryk? – fret der Kliny Fjyśt…
– Dos zȧjn ny dinymłikja – ziöet der Śtȧkjaȧjryhter – Dos ej ȧ toüś.
– Wün zy diöt ny cyfrejd, wu zy grod wün?
– Wer zȧjn ju nymer ny cyfrejd, wu wer zȧjn – ziöet der Śtȧkjaȧjryhter.
Ȧn ȧ dryter cug fü myt krawal byłiöeht ferhejn.
– Fiöen zy y dan jyśta pasażjyn ȧnöh? – fret der Kliny Fjyśt.
– Zy fiöen y nist ny ȧnöh – ziöet der Śtȧkjaȧjryhter. – Zy śłöfa nok ȧjnum oba zy gann nok. Nok dy kyndyn śtusa jyr noza cyn fanstyn roüs.
– Jok dy kyndyn wysa, wo zy zihja – ziöet der Kliny Fjyśt – Zy gan jyr cȧjt y ȧm tȧklaȧn ejs hon zy ym zoc, ȧn wen mȧ’s’ȧ wȧgnymt, grenn zy…
– Zej hon gyłyk – ziöet der Śtȧkjaȧjryhter

– SKIÖEKUMT – ZIÖET DER Kliny Fjyśt.
– Skiöekumt – ziöet der Handułmon.
S’wiöe ȧ handułmon, wo’ȧ priöeśkja kȧm düśt höt ferkoüft. Mȧ śłüng ȧn zyta priöeśek uf ȧ woh ȧn mȧ hot śun mej ny diöft trynkja.
– Fyrym handułsty myt dam? – ziöet der Kliny Fjyśt?
– Myt dam kon’ȧ hefa cȧjt śpiöen – ziöet der Handułmon – Dy gyłiöeta hon’s ufgyrȧhjyt. Mȧ kon drȧjȧnfunfcik minüta yr woh ȧjśpiöen.
– Ȧn wos maht mȧ myt dan drȧjȧnfunfcik minüta?
– Mȧ maht myt dam wo’ȧ wył…
– Yhy wje… –ziöet der Kliny Fjyśt cy zejh zoüwer – Wen yh mer wje hon drȧjȧnfunfcik minüta derśpiöet, wje’h mer kyna ȧmalüśü cy ȧm bün gejn…

S’WIÖE UFA AHTA tag nö mem foł ufer wistȧj, wi’h dy gyśihta fum Handułmon gyhüt ho ȧn s’łecty wosertropła fu mem fürröt oüsgytrunka hot:
– Ȧ! – ziöet yh cym Klina Fjyśta – Dȧj gydanka zȧjn ju zjyr śejn, oder mȧj eroplon ej nö ny gyryht gywiöda, yhy ho ju mej nist ny cy trynkja ȧn yh wje ju zȧjn zjyr fruł, wen yh mer wje kyna ȧmalüśü cy ȧm bün gejn!
– Mȧj gyśpon, der Föks – ziöet’ȧ cün mer…
– Mȧj klin menćła, s’gyt ju kȧn Föks mej ny!
– Fyrym?
– Wȧł’s yns derdjyśjyt.
Ȧ ferśtind ju mȧj argumenta ny, ȧ ziöet mer cyryk:
– S’ej güt ȧn gyśpon cy hon, oü wen’ȧ śtarwa mü. Yhy bej fruł, do’h ȧn Föks oüz gyśpon ho…
“Ȧ derwȧs dy groüzłikkȧjt ny – ziöet yh mer – Ȧ hyngjyt ny ȧni djyśjyt ny. Ȧbyselüćü zunaśȧjn ej ołys, wo’ȧ djef hon…”
Do zoh’ȧ mer cü ȧn’ȧ ziöet mer uf men gydanka cyryk:
– Mejh djyśjyt’s ju oü… Zihwer ȧn bün…
Yhy śytułt myta henda ony höfnan, bo s’hot ju kȧn zin, cüfełik ȧn bün yr wȧjta wistȧj cy zihja. Oder wjyr nöma yns ȧn wer gingja.
Wi wer zu śtundałang cyzoma wandyta, hot’s zih byfynstyt ȧn dy śtam fünga o cy śȧjnn. Yhy bytraht zy wi y ȧm troüm, s’djyśjyt mih zu, do’s mih ejwerfrü.Dy wjytyn fum Klina Fjyśta tancta mer ym ferśtand rym:
– Do djyśjyt’s dih oü? – fret yh.
Oder ȧ ziöet mer uf dos ny cyryk. Ȧ ziöet gywynłik:
– S’woser kon oü s’hac łyndyn…
Yhy kund uf dy bydȧjtnan fu dan wjytyn ny kuma, oder yhy mȧlt mih ny… Yhy wöst, do mȧ’ȧ mej ny tüś fren.
Ȧ wiöe ȧjgykȧmȧt. Ȧ fłoćt zih nejder. Yhy fłoćt mih ju dernawa. Nö ȧm wȧjła ziöet’ȧ:
– Dy śtam zȧjn śejn, diöh ȧ błimła, wo wy’ś ny zan…
Yhy ziöet „frȧłik” ȧn bytraht dy fałda fum zand ym möndaśȧjn.
– Dy wistȧj ej śejn – ziöet’ȧ dercün…
Ȧn dos wiöe wirklih wür. Yhy ho dy wistȧj inda łiw gyhot. Mȧzyct uf ȧm śjyghejwuł. Mȧ zit ju nist ny. Mȧ hjyt ju nist ny. Oder yhta łiöeht füt yr śtył…
– S’maht dy wistȧj śejn – ziöet der Kliny Fjyśt – Do zy jynta ȧn bün hejnłet…
Mejh hot’s wunder, gyłik hot yh s’gyhȧjmy zandłoühta bygryfa. Wi’h ȧ büw wiöe, ławt yh y ȧr ołda hyt, ȧn
ȧ wundermjer hot dercyłt, do’s ȧ śȧc diöt byhakt wiöe. Frȧłik, do nimyd dan śȧc ny kund ufzihja oba giöe’s cy priöebjyn. Oder di wundermjer höt di hyt byrüfa. Mȧj hyt hot ȧ gyhȧjmy kȧjt y jym hac hejngyłet…
– Ju – ziöet yh cym Klina Fjyśta – Op’s dy hyt, dy śtam oba dy wistȧj ej, wos zy śejn maht, ej ungyzan!
– Yhy bej fruł – ziöet’ȧ – Do dy giöe zu wi mȧj Föks medytjyst.
Wi’s ȧ Klina Fjyśta der śłöf nom, nom yh’ȧ uf mȧj henda ȧn yh ging weter. Yhy wiöe byrüt. Mejh doüht’s, do’h trüg ȧ hȧklikja śȧc. Mejh doüht’s, wi wen’s nist hȧklikjerysufer Ad ny wje gan. Ym łiht fum möndaśȧjn bytraht yh zȧj błȧhy śtjyn, zȧj cügymahta oüga ȧn zȧj gydryta łöda, wo zy ym wynd fürgȧta ȧn’ȧ ziöet mer: „wo yh dö za, ej jok ȧ śyht. Dos würikjy ej ungyzan…”
Zȧj ȧbyselüćü ufgymahta łypa wyza mer ȧ klin łȧhułn. Yhy ziöet mer nö: „Wo mih ȧzu zjyr y dam śłyfnikja Fjyśta byrjyt, ej zȧj trȧj cy zem Błimła, s’ej der öebroz fu ȧr ruz, wo’ȧ diöhłiöeht wi s’fojela y ȧr lamp, oü wen’ȧ śłyft…” Do śȧn’ȧ mer nö hȧklikjer cy zȧjn. Mȧ djef uf dy lamp öbaht gan, bo
ȧ wyndiśy broüt kon zy feleśa…
Ȧn wi’h ging, kom yh ym mügjafri y ȧm bün ȧcü.

– DY ŁOÜT – ZIÖET der Kliny Fjyśt – Fiöen yn gyświndcyg, oder zy wysa ny, wun zy weła. Zy dercjyna zih ȧn zy dryn zih ju rym.
Ȧn’ȧ ziöet dercün:
– Dos ej dos mi ny wat…
Der bün, kȧ wyłum wer wün derkuma, wiöe ny ȧzu wi dy ander bjyn fur Sahar. Dy bjyn yr Sahar zȧjn nok łehjyn, oüsgyhakt ym zand. Dar śoüt oüs wi ȧ gywynłikjer bün y ȧm diöf. Oder dö go’s kȧ diöf, ȧn mejh doüht’s, do’h triöemt.
– S’ej ju wyndelik – ziöet yh cym Klina Fjyśta – Ołys ej fjetik: dy śpył, s’amper ȧn dy śnür…
Ȧ łaht, łis dy śnür ȧn dy śpył runderfoła. Ȧn dy śwengzuł kwićt wi ȧ ołdy wyndmejł, wen der wynd hot łang gyśłöfa.
– Hjysty? – ziöet der Kliny Fjyśt – Wjyr wekja ȧ bün uf ȧn’ȧ zyngt…
Yhy wułd ny, do’ȧ zih ejwermynikt:
– Łö mejh źe dos maha – ziöet yh – S’ej ju fjyr dejh cy śwjer.
Ȧmałik cug yh s’amper bocum rand fum bün. Yhy śtełt’s głȧjh. Y men ün hüt yh nö s’łid fur śwengzuł kłyngja ȧn ym cypłoćjyta woser zoh yh dy zun cytyn.
– Mejh djyśjyt dos woser – ziöet der Kliny Fjyśt – Łö mih trynkja…
Ȧn yh bygrȧf, wo’ȧ gyzüht hot!
Yhy hüw s’amper cy zen łypa uf. Ȧ trunk myt cügymahta oüga. S’wiöe wi ȧ hȧltag. Dos woser wiöe hefa mejer owi
ȧ trunk. S’wiöe oüsgykwuła fum füsgang undyn śtam, fum wyndzyngja, gybün fur at fu men henda. S’łyndyt s’hac wi
ȧ gyśenk. Wi’h nö büw wiöe, wün dos dy łihtła ym krisboüm, dy müzik fur pȧstüśkjamas ȧn dy gyhałdakȧjt fum łȧhułn, wo zy ȧ würikja glanc fun wȧjnahtagyśenkja mahta, wo yh zy krigt.
– Dy łoüt by djyr – ziöet der Kliny Fjyśt – Hon fynf toüzyt ruza y ȧm gatła… ȧn füt kuma zy ny uf dos, wo zy zihja…
– Zy kuma uf dos ny – ziöet yh cyryk…
– Ȧn füt wjyn zu kyna y ȧr ruz oba y ȧm śłung woser uf dos kuma…
– Ȧzu ej dos. – ziöet yh cyryk.
Ȧn der Kliny Fjyśt ziöet cy dam:
– Oder dy oüga zȧjn błynd. Mȧ djef mytum hac zihja.
Yhy hot gytrunka. Yhy krigt ödum ufs nojy. Der zand höt ym mügjafri ȧ zyty fiöerw wi hung.
Yhy wiöe diöh di hungfiöerw gyłyklik. Myt wos zułd yh mih zügja…?
– Dy müst dȧj ferhȧsa derwejwułn – ziöet der Kliny Fjyśt myt öbaht, wi’ȧ zih cün mer cüfłoćt.
– Wosfer ȧ ferhȧsa?
– Dy wȧst füt… ȧ fraskiöb fjyr men barüś… Yhy bej öbaht śyłik y dam błimła!
Yhy cug mȧj gykrysuł fum tiöerba roüs. Der Kliny Fjyśt zoh’um cü ȧn’ȧ ziöet mer myt łaha:
– Dȧj baobaba śoün oüz owi kroüthiöetła…
– Oh!
Yhy wiöe ju zjyr śtułc fu men baobaba!
– Dȧj Föks… zȧj ün… zy śoün ȧbysła oüs wi hjenyn…
ȧn zy zȧjn cy łang!
Ȧn’ȧ łaht wejder.
– Dy ferzist, klin menćła, do’h bocy dar cȧjt nist andyśtys ny hot ufgymöłt, wi ȧn gyśłosa ȧn ufgymahta boȧyter.
– O! S’gejt – ziöet’ȧ – Dy kyndyn wysa’s…
Zu möłt yh ȧ fraskiöb. Ȧn mȧj hac wiöe ferśtiöert wi’h’ȧm go. -Dy śtüdjyst cy maha yhta, wo yh ny wȧs.
Oder ȧ ziöet mer ny cyryk. Ȧ ziöet:
– Wȧsty, mȧj foł uf dy Ad… Mün ej dy roćnic fu dam…
Nö ȧr poüz, ziöet’ȧ:
– Yhy kom dö ganc nönd gyfłöga…
Ȧn’ȧ wiöd rytłik.
Gük yh ny wöst, diöh wos, tot’s mer grod wyndelik wej. Do füł mer ȧ frög ȧj:
– Ȧzu dos ej ju ny cüfełik, do dy s’mügjys, wi’h der aht tag y dam bygȧnt, zu ganc ȧłȧn, toüzyt mȧjłn fu ȧm bywönta łand śpacjytst? Dy gingst diöt cyryk, wu dy gyfłöga kuma wiöest?
Der Kliny Fjyśt wiöd wejder rytłik.
Ȧn yhy ziöet unpewnik dercün:
– Fylȧjht wiöe dos dy roćnic…?
Der Kliny Fjyśt wiöd nö ȧmöł rytłik. Ȧ hot nö nymer uf kȧ frög ny cyrykgyziöet, oder wen mȧ rytłik wjyd, do hȧst dos „ju”, cy ny?
– Ȧ – ziöet yh cünum – yhy fjet mih…
Oder ȧ ziöet füt rüik cyryk:
– Dy müst eta y dy at. Dy müst wejder cy der mȧśin gejn. Yhy śtej dö uf dejh hiöera. Kuźe mün s’öwyts wejder…
Mejh höt dos ny gyśtyłt. Yhy gydöht fum Föks. Mȧ djyft ȧbysła grenn, wen mȧ com wiöe gywiöda…

BYM BÜN ŚTIND ȧ ołdy rujin fur śtȧnmoüer. Wi’h ufa andyn tag s’öwyts fur at cyrykkom, zoh yh diöt fu wȧjtum men Klina Fjyśta fłećja ȧn zȧj fisa runderbimbułn. Ȧn yh hüt’ȧ ziöen:
– Dy gydenkst ju ny mej? – ziöet’ȧ – S’wiöe ju ny ganc dö!
Unfercwȧjwułt hüt y zem cyrykziöen imyd cü, bo’ȧ ziöet:
– Ju ju, dos ej dar tag, oder dos ej ny dar płoc…
Yhy ging ju kȧr wand weter. Mejh doüht’s, do’h nimanda ny za ȧni ny hjy. Oder der Kliny Fjyśt ziöet wejder o:
– …No frȧłik. Wysty zan, wu mȧj śpür ym zand ofyngt. Łejgźe diöt uf mejh hiöera.Yhy wa ju hoüt s’öwyts diöt zȧjn.
Wi’h cwencik metyn fur wand wiöe, zoh yh weter nist ny.
Nö ȧm wȧjła kuzt der Kliny Fjyśt wejder:
– Hösty ȧ güty gejft? Bysty zyhjer, do’h ny wa łang łȧjda?
Yhy błȧ mytum śwjera hac śtejn, oder yhy wöst weter nö, wo’s zih hot.
– Gejźe yta wȧg – ziöet’ȧ… – Yhy wył ro!
Yhy zoh yr wand cü ȧn yh śprung fest uf! Diöt wiöe ȧ yter, kȧm Klina Fjyśta ufgyśtrekt, ȧny fu dan gała ytyn, wo zy dejh kyna y dresik sekunda gycyłik maha. Yhy cug ȧ pistöł fu mem tiöerba roüs ȧn yh łüf cü. Oder by dam krawal, wo yh maht, zunk dy yter wi ȧ oüsgydjerter woserśtrima yn zand runder ȧn ȧmȧłik, myt ȧjzera gyrośuł, höt zy zih diöh dy śtȧn diöhgyśłyhja.
Grod uf dy cȧjt derkrigt yh dy wand ȧn yh ho ȧ Klina Fjyśta gyknyćt, ȧ wiöe ju śnejwȧjs.
– Wosfer ȧ kistiöeryj ej dos! Kuzty eta myta ytyn!
Yhy ho ju fönum zȧj gyłdera hȧjćłatihła wȧggynuma. Yhy ho jum dy śłyf bytriöeśt ȧn cy trynkja gan. Oder yhy tüś’ȧ ny weter fren. Ȧ zoh uf mih myt ahtnan ȧn’ȧ łet zȧj hand uf mȧj hałc. Yhy śpüt zȧj hac kłopa wi fu ȧm fygjeła ym kunȧn, wo’s derśosa ej gywiöda. Ȧ ziöet:
– Yh bej fruł, do dy höst gyfunda, wo y der mȧśin gyfałt höt.Dy konst ju eta yn ham cyrykkuma…
– Fu wun wȧsty dos?
Yhy wułd’um grod fercyła, do’h y ider höfnan ȧtkȧn, ho
y mer at postȧrćȧt.
Ȧ mȧlt zih uf mȧj frög nist ny, oder ȧ ziöet cü:
– Oü yhy wa hoüt yn ham kuma…
Ȧ nöht ȧjgydumjȧt:
– Dos ej ju hefa weter… hefa śwjener…
Yhy śpüt yhta ekstra gyśan. Yhy knyćt’ȧ fest y men henda owi ȧ kynd, ȧn’s doüht mih füt, do’ȧ mytum hiöet byfür y ȧ höł rofił, ȧn yh kund’ȧ ny bywjen derfjyr…
Ȧ śoüt myt ahtnan ys wȧjty:
– Yhy ho den barüś. Ȧn yh ho ȧ kosta fjy den barüś. Ȧn yh ho ȧ fraskiöb…
Do łȧhułt’ȧ ȧjgydümjȧt.
Yhy hiöert ȧ łangy cȧjt, wȧł’ȧ zih mejer ȧn mejer derwjemt.
– Klin menćła, dü höst ju strah gyhot…
Frȧłik, do’ȧ hot strah! Oder ȧ łaht ju łȧjhtüśik:
– Yhy wa hon nö mejer strah hoüt s’öwyts.
Wejder tot’s mer bang, do’s ufs gyśyk nist ny kon hyłfa. Do’h dos łaha mej ny zo hjyn, yhy kund dan gydanka ny oüsśtejn. Fjyr mejh wiöe dos wi ȧ bün ufer wistȧj.
– Klin menćła, yh wył dih śtȧjd łaha hjyn.
Oder ȧ ziöet:
– Hoüt s’öwyts wyt’s ȧ jür zȧjn gywast. Mȧj śtam ej yta głȧjh ejwum płoc, wu yh jes jür bej rogyfoła.
– Klin menćła, cy ej dos ny nok ȧ bejzer troüm myt dar yter ȧn myt dam cüśtyma mytum śtam…
Oder ȧ ziöet mer uf dos ju nist ny cyryk. Ȧ ziöet:
– Wo ej wihtik, zit’ȧ ny…
– Frȧłik…
– S’ej wi mytum błimła. Wen dy ȧ błimła höst gan, wo’s uf ȧm śtam wönt, do ys’s śejn, s’nahts ym hymuł cücyzan. Oły śtam hon błimła.
– Frȧłik…
– S’ej wi bym woser. Dos, do dy mer gost cy trynkja, wiöe wi müzik, dy śwengzuł ȧndy śnür… Dy gydenkst… s’wiöe güt.
– Frȧłik…
– Dy wyst ju s’nahts yn śtam cüzan. Mȧj śtam ej cy klin, do’h der’ȧ wje kyna wȧjza. Ȧzu ys’s beser. Mȧj śtam wyt fjyr dejh ȧner fu dan śtam błȧjn. Ȧzu wysty y oła śtam gan cüzan… Zy wan oły dȧj gyśpona zȧjn. Ȧn derzȧnk wa yhy der ȧ gyśenk maha…
Ȧ łaht wejder.
– Ȧ, klin menćła, klim menćła, yhy ho zu łiw, y dam łaha cücyhühja!
– Grod dos ej mȧj gyśenk… S’wyt zȧjn wi myt woser…
– Wos mȧnsty myt dam?
– Dy łoüt hon jyr śtam, wo zy ny zȧjn nymłik fjyr idyn. Fjyr miöehja wagabunda zȧjn dy śtam byłȧtyn. Fjyr andry zȧjn zy nok kliny łihtła. Ȧn wejder fjy dy ander, fjy dy gyłiöeta, zȧjn zy umśtend cy füśja. Fjyr men Koüfmon wün zy fu gułd. Oder oły di śtam mȧlta zih ny. Dü oder, dü wyst dy śtam hon wi zyst-kȧner…
– Wos mȧnsty?
– Wen dy s’nahts ym hymuł cüzist, diöh dos, do yhy uf ȧm föna ław, do wyt’s fjyr dejh zu zȧjn, wi oły śtam wjyn łaha, bo yhy uf ȧm łah. Nok dü höst śtam, wo zy łaha kyna!
Ȧn’ȧ łaht weter.
– Ȧn wen dy der oüsgyhułfa höst (mȧ hyłft zejh zoüwer inda oüs), wysty fu dam fruw zȧjn, do dy mih höst gykant. Dy wyst uf inda mȧj gyśpon błȧjn. Dü wyst myt mer inda gan mytłaha. Ȧn dy wyst miöehysmöł ufmaha dȧj fanster, gywynłik zu, cym ferbłȧjn… Ȧn dȧj gyśpona wan der scüdȧt cüzan, wi dy łahst, wen dy ym hymuł cüzist. Do ziöesty: „Ju, dy śtam brengja mih inda cym łaha!” Ȧn zej wan dejh hon fjyr ȧn niöen. Do wa yhy der hon ȧ śtykla fjetik gymaht…
Ȧn’ȧ łaht weter.
– S’wyt zȧjn, wi wen yh der dy śtam ny wje hon gyśankt, ok kliny kłengjeła, wo zy kyna łaha…
Ȧn’ȧ łaht weter, ȧ nöhta wiöd’ȧ gyzect:
– Hoüt s’nahts… dy wȧst ju… kuźe ny.
– Yhy wył dih ny łön ȧłȧn.
– Yh wa oüsśoün, wi wen’s mer wje wejtün… S’wyt ȧbysła zu oüsśoün, wi wen yh wje śtarwa. Ȧzu ej dos. Ku mer ny cücyzan, dos wyt ju ny wejwułn…
– Yhy wył dih ny hynderłön.
Oder ȧ hot kumer.
– Yhy ziöe dy’ś… S’ej oü diöh dy Yter. Zy djef dih ny bȧjsa… Ytyn zȧjn bejz. Zy bȧjsa fum gyłysta…
– Yhy wył dih ny łön ȧłȧn.
Oder yhta byrüt’ȧ:
– S’ej wür, do zy fjyr ȧn andyn bysa kȧ gejft mej ny hon…
Y dar naht wiöd yh ny derwiöert, wi’ȧ wȧgging. Ȧ ej śtylüśik ferśwunda. Wi’h śun postȧrćȧt, ejn cy derkuma, śrȧt’ȧ byhend byfür. Ȧ ziöet mer nok:
– Ȧh! Dü byst dö…
Do nom’ȧ mih fjy dy hand. Oder ȧ kymyt zih byśtenik nö:
– Dos djefsty ju ny maha. S’wyt dih bytroürikja. Yhy wa oüsśoün, wi wen yh wje zȧjn tut, oder s’wyt ju ny wür zȧjn…
Yhy błȧ śtył zyca.
– Dy wȧst ju. S’ej cy wȧjt. Yhy kon dos łȧjp myt mer ny mytnama. S’ej cy śwjer.
Yhy błȧ śtył zyca.
– Mȧj łȧjp wyt dö łejgja błȧjn, owi ȧ łydikjer kerper. Mȧ djef diöh zyty troürikjy kerpyn ny troürik wada…
Yhy błȧ śtył zyca.
Har wiöe ȧbysła ȧdfüt. Oder ȧ kȧmȧt weter:
– Wȧsty wos, s’wyt ju fürnym zȧjn. Oü yhy wa yn śtam cüzan. Oły śtam wan zȧjn fjyr mejh wi ȧ bün, mytum śwengzuł. Oły śtam wan mer ȧ trunk gan…
Yhy błȧ śtył zyca.
– Dos wyt ju fȧjn zȧjn! Dü wyst fynfhundyt milon kłengjela hon, yhy fynfhundyt milon bjyn…
Ȧn’ȧ błȧ śtył zyca, wȧł’ȧ grȧn…
– Dö ej dos. Łö mih nö ȧłȧn, ȧn trejt byfür.
Ȧn’ȧ fłoćt zih, wȧł’ȧ zih füt.
Ȧ ziöet nö:
– Wȧsty… mȧj Błimła… Yhy bej’um öbaht śyłik! Ȧn ejs ej śwahüśik! Ȧn ejs ej ȧzu łȧjhtgłoüwik. Ejs höt fjyr nistwaty djenyn, wo zy zy fjyr wełt zeła bywjen…
Yhy fłoćt mih, bo’h kund mej ny oüsśtejn. Ȧ ziöet:
– Dö… Dos ej ołys…
Ȧ fłećt nö weter, ȧn’ȧ śtind uf. Ȧ śrȧt ȧmöł byfür. Yhy kund mih mej ny rjyn.
S’wiöe ju giöe nist mej wi ȧ gał waterłoühta by zem knyhuł. Ȧ błȧ kücüśik śtył śtejn. Ȧ grȧn ny. Ȧ füł fȧjn owi ȧ błot fu ȧm boüm. S’go ȧni kȧ gyrośuł ny, wi’ȧ yn zand runderfüł.
XXVI
ETA EJ DOS grod zȧhs jür ferhejn… Yhy ho di kistiöeryj nimanda ny dercyłt. Mȧj kumpana, wo yh zy wejder zoh, wün zjyr fruł, do zy mih nö łanik zan. Yhy wiöe troürik, oder y jyn ziöet yh: “yhy bej ju ejwermynikt…”.
Eta ho’h mer ȧbysła oüsgyhułfa. Dos hȧst… ny ganc. Oder yhy wȧs, do’ȧ uf zȧj planet cyrykkuma ej, wȧł yh ym mügjafri zȧj łȧjp ny kund ufzihja. S’wiöe ju kȧ zjyr śwjer łȧjp… Ȧn s’nahts ho’s ju łiw, yn śtam cücyhühja. Zej zȧjn wi fynfhundyt milon kłengjela…
S’gyśjyt füt eta yhta wyndelikjys.Wi’h ȧ fraskiöb ym Klina Fjyśt möłt, fergos yh ju ganc, do’h ufum obrozła ȧn ładerrima cümöła zo. Ȧ wyt ju giöe ny kyna, ym barüś ȧ fraskiöb ufzeca. Yhy fret mih: „Wos ej uf zer planet gyśan? Fylȧjht höt füt der barüś s’Błimła ufgyfrasa…?”
Miöehysmöł kuz yh mer: „Byśtymt ny! Der Kliny Fjyśt dekt zȧj błimła tagtegłik myt ȧmgłozkrigla cü ȧn’ȧ gyt uf zen barüś öbaht…” Dos maht mih gyłyklik. Ȧn oły śtamła fłena śtyłnik.
Miöehysmöł kuz yh mer oü: „Wer gan ju ynȧncik kȧ öbaht, ȧn dos ej gynüg! S’kon mejgłik zȧjn, do’ȧ ȧmöł s’öwyts s’głozkrigla fergos oba der barüś ej ȧmöł s’nahts śtyłnik ferśwunda…”Do wada dy oła kłengjeła wosertropa…!
Dos ej ju ȧ grusy gyhȧjmy kȧjt. Fjyr oüh, wo jyr ȧ Klina Fjyśta hot łiw, ȧn oü fjyr mejh, ys’s ny giöer’ȧs, wen’s jynt yr gyśykwełt ȧn barüś gyt, wo wer’ȧ ny kena, wen’ȧ ȧ ruz ufgyfrasa höt, oba ny.
Zatźe ym hymuł cü. Fret’üh: Höt der barüś s’Błimła ufgyfrasa oba ny? Do water źe zan, wi ołys andyśt wjyd…
Ȧn kȧner fun grusa łoüt wyt ni uf dos kuma, wi wihtik’s ej!
XXVII
Fjyr mejh ej dos dy śynsty ȧn dy trüweniksty oüsziht ufer wełt. S’ej dinymłikjy wi di, wo derfjyr wiöe, füt ho’h zy ȧmöł ufgymöłt, do dy gancy grys gywejza ej. Grod dö ej der Kliny Fjyśt ufer wełt ȧdśtanda ȧn dö ej’ȧ oü ferśwunda.
Zatźe uf zy myt öbaht, do der zułt zȧjn zyhjer, do der zy wejder ȧmöł derkent, wen der fylȧjht ȧmöł diöh dy wistȧj y Afryk wandyt. Ȧn wen der diöt wat zȧjn derkuma, gejtźe ny gryhta weter, ok błȧjtźe, wi’h’üh byt, ȧbysła under dam śtam hiöera śtejn. Wen derzȧnk ȧ kynd cün’üh kymt ȧn łȧhułt, ȧn wen’s gyłdera łöda höt ȧn uf kȧ frög ny cyrykziöet, to wyt’s’üh ju wysłik zȧjn, war dos ej. Do zȧjtźe ȧzu mił! Łöt mih źe ny troürik zȧjn: śrȧjwt mer, wen’ȧ nok cyrykkuma ej…
FJYR FÜRWÜT...
ŚTOT S’FÜRWÜT CY śrȧjwa, kom yh uf dos cy byśrȧjwa, wi der Kliny Fjyśt uf Wymysoü kuma wiöe ȧn wo’ȧ höt y ynzer łiwa hamyt gytrofa.
Dos wiöe ȧ śejner zumertag. Derzȧnk wiöe dos s’jyśty möł, wi’ȧ uf Wymysoü kuma wiöe. Ȧ züht y Wymysoü gyśpona.
Ȧ fłoćt zih ufum Rynk nejder ȧn’ȧ wułd dy łoüt cyma. S’wün hefa ferhejnganga. Zy śoüta cü, miöeha myt łȧhułn, dy andyn śöhta śłymp. Ȧ bygȧnt y ȧm kłopa, wo jum s’felićüpe ny wułd weter fiöen. Der Kliny Fjyśt wułd, do’ȧ jum ȧ barüś ufmöłt. Oder ȧ wułd ny. Ȧ hot ju kȧ cȧjt ny. Do nom der grȧjn ȧ Klina Fjyśta, oder ȧ zoh füt ȧn barüś ferhejngejn. Dar wułd oder mytum ny myt, dar wułd nok groz frasa, wo ufum Rynk wühs. S’go ȧn kyngja, wo’ȧ myt oła wułd regjyn. Oder kȧner fülgt y zen gyböta. Wi zy jum zu ny gyhühta, gyböt’ȧ dos, wo dy grysyn hon gyböta. Ȧn fjyr ynzyn klina gast hot’ȧ ka ahtnan.
Oü ȧ pyfuł ej y ynzum Fjyśta yn wȧg kuma. Dar wułd zih ok łöwa ȧn fun andyn ogyzan wada. Wi der Kliny Fjyśt’um ny gynüg ozan go, hynderłis’ȧ’ȧn.
Ȧ łoper ej’um oü bygȧnt. Dar zos ȧn śept ȧn’ȧ mȧlt zih ju nist ny. Ejn interesjyt nok zȧj trunk, oder nok, wi’ȧ wiöe byzöfa. Zyst wiöe’ȧ ȧ ganc anśtendikjer menć. Oder łihtyn wiöe’ȧ ni ny.
Ȧ koüfmon wiöe oü diöt. Ȧ rȧhyt zȧj giełd, wifuł’ȧ ufum jümyt höt gywuna. Fun zyta klina menćła, wi ynzer gast, maht’ȧ jum nist ny deroüs. Ȧ hot ym hiöet zaha, wo jum giełd ȧn fȧld brengja, ny zyty dułyta, wi gyśpona, mynkjyt ȧn łiwa.
Ufum Rynk ging oü rym ȧ nahtwahter. Dar wiöe fun ołda cȧjta gykuma. Ȧ kund ny ferśwynda, bo zȧj łatar wiöe ferśwunda. Ȧ kund dy tag ȧni dy śtunda mej ny rȧhyn. Ȧ pluntȧt zih rym ufum Rynk, ȧ gyhüt ny y di cȧjt.
Ȧ geografer zos by ȧm tyśła ȧn’ȧ śtüdjyt dy papjyn. Ȧ byfret ynzyn Klina Fjyśta. Oder rjyn wułd’ȧ zih ny, oü ny, wen’s yhta wihtikjys y Wymysoü oüscymytułn wiöe.
Wi’ȧ zu ufum Rynk fercwȧjwułt fłoćt, ging’ȧ weter. Kȧm kjyhüf. Diöt trof’ȧ uf hefa błimła. Bratkja ȧn fjołkja. Ȧn oü uf dy zumerśtrejzła, wo zy ȧzu śejn śtunka. Diöt derwiöert’ȧ, do jum hefa oüga cüzan.
Ytyn go’s diöt fejł. Di kruha rym. Di wułda’ȧ bȧjsa ymȧzyst. Oü wen zy kȧ maht ny hota, wi der Kyng. Oü wen zy kȧ giełd ny krigta, wi der Koüfmon. Oü wen zy ny gyfret wiöda. Zȧj Ruz kund’ȧ under dan fjołka ȧn bratkja ny derwiöera. Endłik kom’ȧ uf ȧny. Di śoüt oüs wi Zȧj Ruz. Ȧ kynd zy gryht hon ejwerbata, gryht’er ołys oüsgybeht, wo jum ym hac łog. Oder di mȧlt zih ny! Wiöe zy byłȧjdikt? Wiöe zy tut? Wi’ȧ jum ȧzu cüzoh, ej’ȧ gywiöert gywiöda, do’s tut wiöe, oder ny gyśtiörwa! Wi ej dos mejgłik, wos zuł yh tün, frȧjyn zih, oba grenn? – doüht’s’ȧ. Dy Ruz wiöe gyśtiörwa, ok uneht.
Wos ej nöhta mytum Klina Fjyśta gyśan? Ej’ȧ fun ytyn derbysa gybłejn? Nȧ, uf ejn het ju imyd kuma, ȧn gryhta weter gyziöet. Har ej uf zȧj planet gyfiöen. Ȧ nom ȧ oüł, wo zy fu ȧr dergyfta łynd wułd ȧdkłoüfa. Har kon’er hon ferhȧsa, do’ȧ jyr ȧn baobab wahsa łyt, do zy diöt jyr hamyt fynt. Ȧn ȧzu zȧjn zy ołybȧdy fu Wymysoü owi cwe ućekińjen wȧggyfłöga. Zȧjtźe pewnik.
Der ȧny, wo’ȧ fum Klina Fjyśta gycomt wułd wada, tüś ny ufa Rynk. Diöt zȧjn cy hefa łoüt ȧn cy grus krawal. Ufa kjyhüf kund’ȧ oü ny. Diöt błyn oły łynda gyfełt, dos wiöe owi ȧ wistȧj. Ȧn der bün wiöe ferdakt. Diöt kund’ȧ nok derdjyśjyn.
Wer hon y Wymysoü gynüg wistȧja, gynüg gatła ȧn gynüg hejweła. Oü kyngja, łopyn, koüfłoüt, handlyża, geografyn, ruza, barüśa, föksa ȧn pyfułn fała yns ny, zu wi oü dy ytyn. S’fałt yns jok der Kliny Fjyśt, wo’ȧ wje yns cyma. Bo troü zȧjwer ny, ȧner ym andyn.
Fylȧjht wyt’ȧ ȧmöł cyrykkuma? War’ȧs. Wer wan hiöera. Uf ynzer, wymysiöejer wistȧj, yns oły, wo wer yns funander ohon, com cy maha.
Der Kliny Fjyśt y wymysiöejer fłȧk
(gymöłt fum Jüśja fum Biöetuł).
ŚTYŁ, ŚTYŁ, ŚTYŁ WȦJŁ S‘FJYŚTŁA ŚŁÖFA WYŁ
S'ŁIDŁA, WO WIÖE GYZUNGA UFUM ŚPEKTAKL "DER KLINY FJYŚT"

ŚTYŁ, ŚTYŁ, ŚTYŁ WȦJŁ S‘FJYŚTŁA ŚŁÖFA WYŁ
Śtył, śtył, śtył wȧjł s‘Fjyśtła śłöfa wył
Dy śtamła wan’um wi kłengjeła
Zyngja, kłengln wi zy weła
Śtył, śtył, śtył wȧjł s’Fjyśtła śłöfa wył
Śłöf, śłöf, śłöf mȧj Klinys Fjyśtła śłöf
Gük gyfrasan fu ȧr yter
Gosty roüs ju kȧ gyćöter
Śłöf, śłöf, śłöf mȧj Klinys Fjyśtła śłöf
Śtej, śtej, śtej, mȧj Klinys Fjyśtła śtej
Bo’h, bo’h, bo’h ȧzu troürik wejder bej
Łö mih hühja cü dȧj kłengln
Łö fur Ruz ny zȧjn ȧ śtengl
Łah, łah, łah mȧj Klinys Fjyśtła łah
melodyj: "Still, still, still"
S’ȦNÖHWÜT
DER KLINY FJYŚT, dos ej ȧ tekst, wo’ȧ y Wymysoü hefa ȧjgymengt höt, y gütum zin. Dos wiöe der jyśty śpektakl, wo y Wymysoü wiöe gyśpejłt. Mjyr ziöeta dy łoüt y Wymysoü, do wy’ś ny zuła fürśteła wymysiöeryś, bo s’wyt nimyd ny ferśtejn. Oder yhy śtełt mih’ȧ ȧtkȧn: myter hyłf fum Jüśja fum Biöetuł ȧn Rafał fum Pejter howy’ś fütgyfüt.
Mejh doüht’s, do dos śtykla ju bygrȧjfłik ȧn wysłik wjed, oü fjyr di, wo zy wymysiöeryś ju giöe ny ferśtinda oba nok ȧbysła bygryfa. Wer hon by dam ju hefa gywuna. Diöh dan śpektakl zȧjn dy śpröhideologyja ȧn ȧjśtełnana y Wymysoü andyśt gywiöda. Dy wymysiöeryśy śpröh ej fu derzynt gyzan oüz ȧ tyaterśpröh, literatürśpröh, ȧ śpröh, by wyłer mȧ kon ferbłȧjn, ȧn ny nok uf ȧr müzik bym asa oba bym brantwȧjn, ok oü by „hyhjer kultür”, wi zy nymiöehja łoüt tiöefa.
Dan gywejn ufcykuma, derłisa ju ȧ piöer bydingnisa. Cyderjyśt wiöe dos ȧ güt ȧrtystaśpejł. Dy wymysiöejer (ny nok fum roüsśtompa, ok fum hac ȧn grejf) kyndyn, wo zy zih łjyta wymysiöeryś, hon dos zjyr güt ȧdgan. Zy hon zih ju y kȧm tyater ny gyłjyt, wi zy dos zuła maha ȧn s’wiöe oü ny hefa cȧjt uf dos ołys ȧn füt hon zy’s öntłik derwejwułt. Under dam wiöe oü der oüstrȧlyśjer komikjer Carlo Ritchie wihtik, wyłer fjyr yns inda łiw ȧn hacagan wiöe, ȧ dö höt’ȧ dy gancy sytuacyj diöh zȧj śtykla ȧn kynsta derłyndyt. Oü dy dekorȧcyja, wo zy zy s’Jüśja fum Biöetuł höt fjetik gymaht, hon ny nok yr nut oüsgyhułfa, ok oü cym gywejn derhułfa. Ny s’jyśty möł.
Dar śpektakl wiöe der jyśty. Nöhta wün ander: der Hobbit, s’Uf jer wełt, s’Ymertihła ȧn zu weter. Zej hon s’wymysiöeryśy ȧn dy wymysiöejer łoüt weter gyfüt. S’wymysiöejer tyater ławt weter, ȧn maht wejder nojy zaha, oder der Kliny Fjyśt błȧjt cyhiöetas inda oüz der jyśty ȧn diöh dos oü fylȧjht der wihtiksty śpektakl. Derben zȧjn dy łoüt druf kuma, do mȧ’m ejweron wejwułt, wymysiöeryś cy kuza.
Wihtik wiöe oü dy ȧjśtełnan fun ełdyn Wymysiöejer, wo zy ufum zol ym krȧćum derheja wün. Di łeśa zih eta oüs, ȧ wjyr zan’ȧ y dam cü. Zu wi zej y yns hon cügyzan, wi wer ufbłita. Eta byłȧtwer zy, zu wi ȧner ȧ Klina Fjyśta cyr yter byłȧt, wi’ȧ gydyłdik owi ȧ barüś cüner ȧcügrȧćt. Diöt wan zy kyna y jyn Ruza fu ynzer at dercyła.
Wer höfa, do diöh di ejwerzecnan, wo yh myt ynzer gyśpon Joanna Maryniak (Joanna fum Mȧryńok-Jȧcki) kȧm end gyfüt ho, wyt dy śtȧtür fum Klina Fjyśta yn Wymysiöejyn beser bykant wada, ȧn zȧj gyśihta wan zy fjyn kȧm besyn mün.
Tiöma fum Dökter
S’WJYTYNBIHJEŁA – SŁOWNICZEK
A
ȧbyselüćü – troszeczkę
ȧjgydumjȧt – zamyślony
ȧmalüśü – powolutki
ȧnöhziöen – powtórzyć za kimś
dy asteroid – asteroida
dy ȧtkȧnikkȧjt – przeciwieństwo
B
der banśtȧkja – zwrotnica
der baobab - baobab
der barüś – baranek
bawjȧn zih – bawić się
s’błimła – kwiatek
s’błimłapłacła- płatki
dy boȧyter – wąż boa
der bün – studnia
bygrȧjfa – rozumieć
byroüpa – zbierać gąsienice z roślin
byütȧla – osądzić
C
com – oswojony
cüfełik – przypadkowo
cühühja – słuchać
cüzan – przyglądać się
cyma – oswoić
D
derdjyśjyn – umrzeć z pragnienia
derfüśja – zbadać
derfynda – wynaleźć, odkryć
derkrigja – wydobyć
derśpiöen – zaoszczędzić
derwysa – dowiadywać się
derzyfta – westchnąć
der diöhcug – przeciąg
djenynik – ciernisty
E
ejwermynikt – zmęczony, spracowany
der epułboüm – jabłoń
der eroplon – samolot
F
ferbita – zakazywać
fergasa – zapomnieć
ferhejngejn – przemijać
ferhejnłik – ulotny
dy ferkiłnan – przeziębienie
dy fernunft – rozsądek
der fjyśt – książę
fłećja – siedzieć, siadać
der föguł – ptak
der föks – lis
der fraskiöb – kaganiec
frejwuł – pretensje
fren – pytać
dy frög – pytanie
fynster – ciemny
G
gan hon – kochać, lubić
s’gatła – ogródek
der geogrȧfer – geograf
glengja – dać rady, udać się
głiöen- wierzyć
głyzera - szklany
grasjyn – grasować
grenn – płakać
gybita – rozkazywać
s’gybjyg – góra
s’gycojg – narzędzia
gydenkja – pamiętać
dy gyhȧjmy kȧjt – tajemnica
s’gykuz – mowa, rozmowa
gyłik – nagle
dy gyrȧhtikkȧjt – sprawiedliwość
gyśȧjt – mądry
s’gyśenk – prezent
der gyśpon – przyjaciel
gywynłik – zwyczajny, prosty
gyzect – poważny
s’gyzyht – twarz
H
s’hac- serce
s’had – stado
hałda – trzymać, hodować
der handułmon – handlarz
hȧsa – znaczyć, rozkazać
dy hinyn – kury
hiöera – czekać
s’hjener – róg
dy höfnan – nadzieja
der hymuł – niebo
I
inteligent – inteligentny
interesȧntyś – interesujący, ciekawy
istnjȧn – istnieć
J
der jenerał – generał
K
der kapelüśhüt – kapelusz
s’kastła – skrzynka
der kerper – korpus, skafander
s’kjenła – ziarenko
klinüćik – malutki
s’kłengjela – dzwoneczek
dy knösp – pąk
der kosta - skrzynia
kösta – klaskać
krank – chory
s’krawal – hałas, awantura
s’kroüthiöetła – główka kapusty
s’krüland – królestwo
kuma uf yhta – zrozumieć coś
der kyng – król
Ł
łahawat – śmiesznie
łȧjhtgłoüwik – naiwny
łȧjhtüśik – leciutko, prościutko
ława – żyć
der łiphober – wielbiciel
łiw hon – kochać
łiwa – kochać
der łoper – pijak
s’łotaryhła – latarnia
łoügjyn – kłamać
łoühta – świecić (o lampie)
dy łoütśoft – ludzkość
M
mȧlda zih – odpowiedzieć, zareagować
medytjyn – myśleć, rozmyślać
mehtings – zdaje się
dy melȧnholi – melancholia
möła – malować, rysować
der mulkjadrymuł – motyl
N
der nahtwahter – latarnik
nönd – blisko
nytikja – potrzebować
O
der öebroz – obraz
dy öernung – porządek
dy öet – rodzaj
okriöepnik – okropny
der olifȧnt – słoń
oüskłoün – wybrać
oüskuma – zdążyć
oüsmytułn – odkryć
P
der pazür – pazur
dy planet – planeta
postȧrćȧn – dać rady, udać się, zdążyć
der priöeśek – tabletka
der pyfuł – zarozumialec
der pyłc – grzyb
R
rȧhyn – liczyć
der rȧnpuś – dżungla
rȧza – podróżować
regjyn – rządzić
dy rot – szczur
dy ruz- róża
rytłik – czerwonawy
S
scüdȧt – zadziwiony
Ś
śȧjnn – świecić (o Słońcu, gwiazdach)
śepa – pić alkohol
śiłiöegik – pusty (o kwiecie)
śmjyśnik – dziwny
der śoüzuł – człowiek nieuczesany
der śtȧkjaȧjryhter – zwrotniczy
der śtam – gwiazda
śtarwa – umrzeć
der śtenguł – łodyga
śtoma, śtompa – pochodzić
śtułc – dumny
śtylüśik – cichutko
śtyłnik – cicho
dy śtym – głos
śyłik – winny
T
tejgja – nadawać się
der tiger – tygrys
der tiöerba – torba
traktjyn – traktować
troü – wierny, oswojony
trüwenik - smutny
U
uffrasa - zjeść
underbiöema zih – zlitować się
undergisa – podlewać
dy ungyhüźümikkȧjt – nieposłuszeństwo
ungyzan – niewidzialne
W
wahsa – rosnąć
wihtik – ważny
dy wistȧj – pustynia
s’wosertropa – kropla, łza
dy wundermjer – opowieść, bajka, legenda
der wulkan – wulkan
der wücuł – korzeń
wysa – wiedzieć
Y
y imanda öbaht śyłik zȧjn – być za kogoś odpowiedzialnym
dy yter – wąż, żmija
Z
ziöen – powiedzieć
der zunaśȧjn – światło słoneczne
der zunaundergang – zachód słońca

